
      Forord

      
         
            Boken gir en samlet kommentar til loven med henvisninger til forarbeider, rettspraksis,
                  nemndpraksis mv. Målet har vært å lage det oppslagsverket vi selv ofte har savnet,
                  og vi håper boken vil utgjøre et godt oppslagsverk for advokater, dommere, studenter
                  og andre rettsanvendere. 

            Det er mange i advokatfirmaet Grette som har bistått oss i arbeidet. Takk til alle
                  våre gode hjelpere. Vi retter en særlig takk til Hans Andreas Tvedt i Gyldendal for
                  et godt sammarbeid og for tålmodigheten ved sluttføringen av denne kommentarutgaven.

            Oslo, august 2013

            Børge Grøttjord

            Karl Rosén

      Innledning

      1 Lovens bakgrunn og formål

      
         
            Banklovkommisjonen skulle «vurdere behovet for lovregler om betalingsformidling og
                  for å beskytte forbrukernes interesser i avtaler om banktjenester, og foreslå slike
                  lovregler som det finner behov for på området». Kommisjonen skulle også «fremlegge
                  utkast til lovregler om betalingsformidling, herunder om betalings- og kredittkort».
                  Videre heter det i mandatet at «kommisjonen skal dessuten fremlegge et utkast til
                  generell lovgivning om bankavtaler slik at pålegget om rimelige kontraktsvilkår i
                  avtaleloven blir fastlagt mer presist for de forskjellige banktjenester».

            Spørsmålet om en samlet lovregulering av de sivilrettslige sider ved banktjenester
                  ble tatt opp av Justisdepartementet i 1987. Samtidig ønsket Finansdepartementet en
                  vurdering av behovet for nærmere regulering av betalingsformidling. Behovet for enkelte
                  nye privatrettslige regler om betalingsformidling var tidligere også vurdert av Betalingsformidlingsutvalget
                  i NOU 1979: 16 Betalingsformidling. Spørsmålet om lovregler om kausjon stod på justisdepartementenes
                  nordiske lovgivningsprogram allerede i 1946. Det hadde imidlertid ikke blitt realisert,
                  og det ble derfor også lagt inn i Banklovkommisjonens mandat.

            Bakgrunnen for at det ble tatt initiativ til et bredt lovarbeid vedrørende finansavtaler
                  mot slutten av 1980-tallet, var bl.a. at utviklingen mot det man har kalt «det nye
                  pengesamfunnet» skjøt fart i disse årene. Det aktualiserte og aksentuerte rettsvernet
                  for finansinstitusjonenes kunder. Den sterke kredittekspansjon man hadde sett, særlig
                  i årene 1983–87, var et sentralt utviklingstrekk. Ny teknologi la til rette for nye
                  produkter og tjenester og volumet økte betydelig. En annen driver i dette var internasjonalisering.
                  Resultatet var bl.a. at en stadig større del av befolkningen tok del i dette nye pengesamfunnet,
                  og det kom til syne et behov for å se på spørsmålet om kundenes interesser var tilstrekkelig
                  beskyttet sivilrettslig.

            Carsten Smith foretok en forstudie og uttalte der bl.a. følgende:[1]

         

      

      
         
            «Utgangspunktet og hovedregelen for de vanlige banktjenester i forhold til forbrukere
                  er avtalefrihet ved utformingen av vilkårene for tjenestene. Dette innebærer at vilkårene
                  i stor utstrekning kan fastsettes ensidig i standardformularer fra bankenes og de
                  øvrige finansinstitusjonenes side.

            Det finnes generelle skranker. Særlig må fremheves avtaleloven § 36 som gir hjemmel
                  for å sette en avtale helt eller delvis til side eller endre en avtale for så vidt
                  det ville virke urimelig eller være i strid med god forretningsskikk å gjøre avtalen
                  gjeldende. Forbrukermyndighetene kan dessuten i medhold av markedsføringsloven føre
                  kontroll med avtalevilkår og kan nedlegge forbud mot vilkår som anses urimelige overfor
                  forbrukerne når det tilsies av allmenne hensyn.

            En rekke henvendelser til og initiativer fra forbrukermyndighetene viser at forbrukerne
                  likevel ofte møter problemer på dette området. Erfaringene fra den korte tid Forbrukernes
                  klagenemnd for banksaker (Bankklagenemnda) har vært i funksjon, peker i den samme
                  retning. En del av problemene skyldes mangelfull etterlevelse av eksisterende regler.
                  Men erfaringene på dette område tyder også på at disse regler ikke sikrer en tilstrekkelig
                  effektiv sivilrettslig beskyttelse av forbrukerne ved finansielle tjenester. Det er
                  i flere arbeider i nordisk regi de senere år påpekt et sterkt behov for økt vern av
                  forbrukerne i forhold til ulike banktjenester.

            Man bør derfor utrede grunnlaget for og utformingen av en mer inngående rettslig regulering
                  av banktjenestene, slik at prinsippet om rimelige kontraktsvilkår i avtaleloven § 36
                  blir fastlagt mer presist for ulike tjenestetyper. Det kan vises til at tilsvarende
                  lovregulering har eksistert lenge på andre områder, således for forsikringstjenester
                  i kraft av forsikringsavtaleloven av 1930. Denne lov er for tiden under revisjon,
                  og en modernisering av forbrukervernet er en vesentlig side ved dette reformarbeid.

            Mangelen på mer inngående lovregulering av banktjenester har skapt en uoversiktlig
                  og delvis lite forutberegnelig situasjon for forbrukerne. Det er derfor også et behov
                  for en forenklet og mer oversiktlig rettstilstand på dette området.»

         

      

      
         
            Banklovkommisjonen sluttet seg til Smiths behovsanalyse:[2]

         

      

      
         
            «Utviklingen etter 1989 når det gjelder omfanget og bruken av banktjenester, den utvidete
                  konkurransen i et deregulert marked, den fortsatte internasjonaliseringen og blant
                  annet erfaringene med bankkrisen og Bankklagenemndas praksis, bekrefter etter kommisjonens
                  mening dette behovet.»

         

      

      
         
            Banklovkommisjonen anså hovedformålet med lovarbeidet for å være «å bidra til å skape
                  en klarere og mer oversiktlig rettstilstand, balanserte kontraktsvilkår for kundene
                  og en effektiv konkurranse». Det ble også trukket frem at dette ville virke konfliktdempende.
                  Selv om loven for en stor del utgjorde ny regulering der institusjonenes standardvilkår
                  hadde stått sentralt, er også en betydelig del av den en kodifisering av ulovfestede
                  rettsregler og domspraksis.

            Kommisjonen uttrykte stor tro på at forbrukerhensyn og konkurransehensyn på dette
                  livsområdet i alt overveiende grad trekker i samme retning. Denne sammenhengen ble
                  utdypet slik:[3]

         

      

      
         
            «Regler som bidrar til klarhet og forutberegnelighet for etterspørrerne av finanstjenester,
                  vil bidra til mer bevisste kunder. I særlig grad gjelder dette regler som direkte
                  påbyr nærmere opplysninger om ytelsene. Økt bevissthetsgrad vil føre til at kundene
                  som gruppe vil opptre mer rasjonelt og være viktig for å oppnå effektiv konkurranse.»

         

      

      
         
            Kommisjonen la også til grunn at det var bred politisk og faglig oppslutning om behovet
                  for lovgivning om finansavtaler og finansoppdrag. Til støtte for dette ble det vist
                  til at kommisjonen ble oppnevnt etter et samarbeid mellom Justisdepartementet og Finansdepartementet,
                  og at mandatet sluttet opp om behovet for kontraktsregulering som beskrevet i forstudien
                  til Carsten Smith.

            Loven har et sterkt fokus på forbrukervern. Den er imidlertid også for en stor del
                  alminnelig fravikelig bakgrunnsrett. Banklovkommisjonen fremholdt at «[b]ehovet for
                  klarhet i avtaleforhold og det rasjonelle ved standardisering og utbygging av bakgrunnsretten
                  taler (…) for at reglene som utgangspunkt også bør gjelde utenfor forbrukerforhold».[4]

            Kommisjonen klarte i vesentlig grad å komme frem til omforente forslag. På visse felter
                  var imidlertid innstillingen delt, hvorav de viktigste var:

            
               	
                  graden av ufravikelighet utenfor forbrukerforhold

               

               	
                  adgangen til å kreve avviklingsvederlag ved oppsigelse etter ikke uvesentlige rente-
                        og gebyrendringer

               

               	
                  om institusjonenes mulighet til floatinntekter i det alt vesentlige skal avskjæres

               

               	
                  regler om frarådningsplikt ved låneopptak

               

               	
                  omfanget av långiverens opplysnings- og varslingsplikt i kausjonsforhold

               

               	
                  nemndsavgjørelsers bindende virkning.

               

            

            Finansavtaleloven var et sterkt nasjonalt forankret initiativ og den ble ikke utformet
                  innenfor et nordisk eller et videre internasjonalt samarbeid. Banklovkommisjonen trakk
                  imidlertid frem at kontraktsregulering av finansavtaler og finansoppdrag var viet
                  ikke ubetydelig oppmerksomhet internasjonalt, og nevnte særskilt at Uniform Commercial Code i USA, som blant annet regulerer finansavtaler, var gjennomført
                  i en rekke delstater. Videre trakk Kommisjonen frem at det i Australia var utarbeidet
                  en Code of Conduct for betalingskort, at Sveits hadde fått lovgivning om kausjoner,
                  at det i England var avgitt en omfattende utredning om banktjenester, at det i Sverige
                  nylig var lagt frem en utredning om regulering av innlåns- og finansieringsvirksomhet,
                  at Danmark hadde fått en egen lov om betalingskort og at man i Finland arbeidet med
                  lovregulering om kausjoner. Harmoniseringsarbeidet i EU ble også nevnt, og endelig
                  at UNCITRAL og OECD arbeidet med spørsmål i tilknytning til betalingsformidling mv.

         

      

      2 Lovens forarbeider. Senere lovendringer. EØS-tilpasning

      
         
            Lovens opprinnelige forarbeider er Banklovkommisjonens første utredning NOU 1994:
                  19 Finansavtaler og finansoppdrag, Ot.prp. nr. 41 (1998–99) og Innst. O. nr. 84 (1998–99).

            Loven er endret 13 ganger siden vedtagelsen. Ti av disse har karakter av tekniske
                  endringer i sammenheng med endring av andre lover: tvisteloven: endringslov 14. desember 2001 nr. 98 (førsteinstansdomstolene) (Ot.prp. nr. 24 (2001–2002)
                  og endringslov 26. januar 2007 nr. 3) (Ot.prp. nr. 74 (2005–2006), gjelds-ordnings-loven: endringslov 10. januar 2003 nr. 1 (Ot.prp. nr. 99 (2001–2002)), foreldelsesloven: endringslov 25. juni 2004 nr. 51 (Ot.prp. nr. 38 (2003–2004), betalinger på tvers av landegrensene i euro (euroforordningen) m.m.: endringslov 25. juni 2004 nr. 43 (Ot.prp. nr. 52 (2003–2004)), forsikringsvirksomhetsloven: endringslov 10. juni 2005 nr. 44, forbrukerkjøpsloven: endringslov 15. juni 2007 nr. 36 (Ot.prp. nr. 23 (2006–2007)), straffeloven: endringslov 19. juni 2009 nr. 74 (Ot.prp. nr. 22 (2008–2009)), vergemålsloven: endringslov 26. mars 2010 nr. 9 (Ot.prp. nr. 110 (2008–2009) og Prop. 4 L (2009–2010)).

            Det er gjort tre mer omfattende endringer. Disse er alle foranlediget av EØS-tilpasning:

            
               	
                  Lov 25. juni 2004 nr. 43 gjennomfører EF-forordning 2560/2001 om betalinger på tvers av landegrensene i euro (euroforordningen m.m.) (Ot.prp. nr. 52 (2003–2004)). Se § 9 tredje ledd som fastslår at forordningen om grensekryssende betalinger i euro gjelder
                        som lov (forskriftshjemmelen i femte ledd om betalinger i annen valuta enn euro er
                        ennå ikke benyttet).

               

               	
                  Lov 19. juni 2009 nr. 81 (kap. 2) som trådte i kraft 1. november 2009 (res. 26. juni 2009 nr. 849) gjennomfører direktiv
                        2007/64/EF om betalingstjenester i det indre marked (betalingstjenestedirektivet). Direktivet opphever direktiv 97/5/EF og endrer direktiv
                        97/7/EF, direktiv 2002/65/EF og direktiv 2006/48/EF. Forarbeider: NOU 2008: 21 Nettbasert
                        betalingsoverføring (Banklovkommisjonen utredning nr. 21), Delrapport I fra en arbeidsgruppe
                        nedsatt av Finansdepartementet med forslag om gjennomføring av direktivet i norsk
                        rett, Ot.prp. nr. 94 (2008–2009), Innst. O. nr. 124 (2008–2009). Direktivet regulerer
                        bl.a. det privatrettslige forholdet mellom tjenestetilbyder og kunde ved yting av
                        betalingstjenester. Det gir et enhetlig rammeverk for grenseoverskridende og nasjonale
                        betalingstjenester i innenfor EØS-området.

               

               	
                  Lov 7. mai 2010 nr. 15 som trådte i kraft 11. juni 2010 (res. 7. mai 2010 nr. 653),
                        hvor ved bl.a. direktiv 2008/48/EF (Forbrukekredittdirektivet) (som opphever det tidligere
                        forbrukerkredittdirektivet 87/102) ble gjennomført ved endringer i kapittel 3 og 4. Lovendringen medførte fra samme dato opphevelse av lov 21. juni 1985 nr. 82 om kredittkjøp.
                        Dette var en nokså omfattende lovreform. Forarbeider: NOU 2009: 11, Prop. 65 L (2009–2010)
                        og Innst. 211 L (2009–2010).

               

            

         

      

      3 Forskrifter

      
         
            Det er fastsatt fem gjeldende forskrifter med hjemmel i finansavtaleloven. Fire av
                  disse er fra tiden før lovreformen i 2010:

            
               	
                  Forskrift 11. februar 2000 nr. 102 om utvidet anvendelsesområde for lov 25. juni 1999
                        nr. 46 om finansavtaler og finansoppdrag

               

               	
                  Forskrift 19. mai 2000 nr. 442 om Godkjenning av hovedavtalen for Bankklagenemnda

               

               	
                  Forskrift 19. mai 2000 nr. 441 om Delegering av myndighet til å gi godkjenning etter
                        finansavtaleloven § 4 annet ledd

               

               	
                  Forskrift 30. juni 2000 nr. 653 om unntak fra og tilpasninger til lov 25. juni 1999
                        nr. 46 om finansavtaler og finansoppdrag (finansavtaleloven) for Statens lånekasse
                        for utdanning

               

            

            Etter lovreformen i 2010 ble forskrift 7. mai 2010 nr. 654 om kredittavtaler mv. fastsatt
                  (i kraft fra 11. juni 2010).

            Samtlige forskrifter er inntatt som vedlegg til boken.

         

      

      4 Øvrige rettskilder

      
         
            EU-domstolen har per februar 2013 ikke hatt oppe saker under de to direktivene om betalingstjenester
                  og forbrukerkreditt. Det er anmodet om preliminary rulings i saker der forbrukerkredittdirektivet er berørt, se C-618/10, C-602/10 og C-76/10.
                  Sak C-542/10 gjelder søksmål mot Polen for manglende implementering av betalingstjenestedirektivet.

            Det foreligger en omfattende domspraksis knyttet til bestemmelser i finansavtaleloven. Samtlige avgjørelser publisert i Norsk
                  Retstidende (Rt.) og Rettens Gang (RG) er gjennomgått og innarbeidet på egnet sted
                  i fremstillingen. Når en dom omtales er det ut fra rettskildemessig interesse og/eller
                  mer til illustrasjon. Vi har også gått gjennom et stort antall ikke publiserte lagmannsrettsavgjørelser
                  og tingrettsavgjørelser som er tilgjengelige på Rettsdata og Lovdata.

            Uttalelser fra Finansklagenemnda (tidligere Bankklagenemnda) er trukket frem og behandlet
                  en rekke steder, men ikke systematisk dokumentert.

            Justisdepartementets lovavdeling har avgitt en rekke tolkningsuttalelser knyttet til
                  loven. Disse er behandlet i sin rette sammenheng.

            Det finnes en nokså rikholdig litteratur om finansavtaleloven:

            Olav Torvund, «Lov om finansavtaler og finansoppdrag», Juristkontakt nr. 1/2000 s. 4, Espen Bergh, «Finansavtaleloven – forbrukervern for bankkunder og
                  nye regler i pengekravsretten», LoR 2000 s. 323 flg., Lennart Lynge Andersen, «Norsk finansaftalelov – perspektiver for
                  Danmark?», UfR 2000.B. s. 215 flg. Artikler om lovens kap. 4 om kausjon er nevnt i tilknytning til kapitlets bestemmelse. Fra generell kredittrettslig
                  litteratur fra før 2010 nevnes Kai Krüger, Hovedpunkter i kredittretten, 2. utg., Bergen 1987, Sverre Dyrhaug, «Regulering av rettsforholdet bankkunde på
                  nasjonalt og internasjonalt nivå», TfR 1998 s. 290, ellers en rekke skrifter av L. Lynge Andersen og særlig (dansk) Kreditaftaleloven 2010 med kommentarer, København 2011, Erik Werlauff og L. Lynge Andersen, Kreditretten, København, 2010. For øvrig: Lars Gorton, «Avtalsmekanismen vid kreditavtal», i Rettsteori og rettsliv, Festskrift til Carsten Smith, Oslo 2002, s. 305 flg., Camilla Hørby Jensen, Retlige rammer for et indre detailbetalingsmarked, København 2010. Annen litteratur er nevnt i sammenheng med de aktuelle bestemmelser
                  i loven. 

         

      

   
      Kapittel 1

      Alminnelige regler

      
         
            § 1. Virkeområde

            (1)	Denne loven gjelder for avtaler og oppdrag om finansielle tjenester med finansinstitusjoner
                  eller lignende institusjoner hvis ikke annet er fastsatt i eller i medhold av lov.

            (2)	Med lignende institusjoner menes i denne loven

            
               	
                  statsbank

               

               	
                  finansmeglerforetak

               

               	
                  finansagent eller finansrådgiver

               

               	
                  samvirkeforetak

               

               	
                  pensjonsinnretning som omfattes av forsikringsloven

               

               	
                  institusjon som loven gjelder for etter forskrift med hjemmel i femte ledd bokstav a

               

               	
                  betalingsforetak

               

               	
                  e-pengeforetak

               

               	
                  postgirokontor

               

               	
                  den europeiske sentralbank og nasjonal sentralbank, når disse ikke handler i egenskap
                        av offentlig myndighet

               

               	
                  stat, lokal eller regional myndighet, når disse ikke handler i egenskap av offentlig
                        myndighet.

               

            

            (3)	Loven gjelder ikke mellom to parter som begge er finansinstitusjoner eller lignende
                  institusjoner og opptrer i denne egenskap.

            (4)	For kreditt der kredittgiveren er en kommune eller en fylkeskommune, gjelder kapittel
                  3 i loven. Kapittel 4 i loven gjelder for kausjoner for slike kreditter.

            (5)	Ved kreditt til en forbruker gjelder denne loven kapittel 3 enhver som gir kreditt som ledd i næringsvirksomhet. Ved kreditt mellom næringsdrivende
                  som ikke omfattes av § 1 første ledd, gjelder bare §§ 52, 53 og 54a i loven.

            (6)	Kongen kan gi forskrifter om lovens virkeområde, herunder om at

            
               	
                  loven skal gjelde helt eller delvis for andre enn institusjoner nevnt i første ledd

               

               	
                  enkelte bestemmelser i loven ikke skal gjelde for visse institusjoner.

               

            

         

      

      1.1 Første ledd
      

      
         
            Det følger av første punktum at loven gjelder for avtaler og oppdrag om finansielle tjenester med finansinstitusjoner.
                  Begrepet «finansielle tjenester» er ikke nærmere definert i loven. Det fremgår av forarbeidene
                  at man med dette sikter til de typer tjenester som reguleres i loven. Disse tjenestene
                  er knyttet til «avtaler og oppdrag» i ordlyden. I merknadene til bestemmelsen er det
                  angitt at man med avtaler særlig sikter til avtaler om innskudd (§§ 9 flg.), kreditt (§§ 44 flg.), bankgarantier og andre institusjonsgarantier for kreditt til forbruker (§§ 44 sjette ledd, 48 og 52) og kausjon (§§ 57 flg.). Oppdrag vil i første rekke være betalings- (§§ 9 flg.), megler- (§§ 75 flg.), agent- og rådgivningsoppdrag (§§ 85 flg.).[1] Hvilke avtaler og tjenester de enkelte kapitler i loven gjelder for, er nærmere fastlagt
                  i den innledende paragraf til hvert kapittel.

            Banklovkommisjonen advarte imidlertid mot uten videre å trekke rettslige konklusjoner
                  ut fra om det i lovteksten er benyttet ordet «avtale» eller «oppdrag». I begge tilfeller siktes det til kontraktsforhold som etableres mellom partene,
                  og valg av ordbruk vil ofte bero på hvilken synsvinkel en transaksjon ses fra.[2]

            Begrepet «finansinstitusjon» har det samme innholdet som i finansieringsvirksomhetsloven.[3] Som finansinstitusjoner regnes i dag spare- og forretningsbanker, selskap eller annen institusjon som omfattes av forsikringsvirksomhetsloven,
                  finansieringsforetak og kredittinstitusjoner, herunder filial av slik institusjon, jf. finansieringsvirksomhetsloven § 1‑3 og § 1‑4. I forslaget
                  til ny finansforetakslov er virkeområdet foreslått utvidet til også å omfatte betalingsforetak og e-pengeforetak, jf. forslaget § 1‑4 annet ledd.[4]

            Loven gjelder også for «lignende institusjoner». Hvilke institusjoner som faller inn
                  under denne kategorien er nærmere regulert i annet ledd.

            Det er tatt forbehold om at det kan følge av lov eller forskrift at loven helt eller
                  delvis likevel ikke skal gjelde innenfor det angitte virkeområdet og motsatt, at loven
                  helt eller delvis kommer til anvendelse også ut over det angitte virkeområdet. Det
                  siste er for eksempel tilfellet ved avtaler som inngås gjennom meglerforetak, jf.
                  § 75 annet og tredje ledd. (Forholdet til meglerforetaket er direkte omfattet, se annet
                  ledd bokstav b.) Se også § 38 og § 39 som regulerer forholdet mellom betaler og betalingsmottaker og § 45 om overdragelse av kredittfordringer.

            Loven gjelder i utgangspunktet både i forbrukerforhold og næringsforhold. Enkelte
                  paragrafer gjelder imidlertid bare i forbrukerforhold. De fleste paragrafer som gjelder
                  for finansielle tjenester i næringsforhold kan fravikes ved avtale, jf. § 2 annet ledd.

         

      

      1.2 Annet ledd

      
         
            I annet ledd er begrepet «lignende institusjon» definert.

            I praksis vil ikke samtlige av disse institusjonene bli berørt av alle reglene i avtaledelen.
                  Grunnen til dette er at de fleste av disse har bare rett til å tilby et begrenset
                  utvalg av de finansielle tjenestene som faller inn under loven. Begrensningene vil
                  dels fremgå av rammelovgivningen for den enkelte institusjonstype, dels av den enkelte
                  institusjons konsesjon, vedtekter e.l. Kapittel 2 om innskudd og betalingstjenester vil for eksempel ikke få betydning for forsikringsselskapenes
                  tjenester. Forsikringsavtaler reguleres av forsikringsavtaleloven. For de avtalene som inneholder
                  spareelementer, er det regler i forsikringsavtaleloven del B og regler gitt i og i
                  medhold av forsikringsvirksomhetsloven som er sentrale. Ved forvaltningen av sine
                  midler driver imidlertid forsikringsselskapene i stor grad samme virksomhet som banker og andre finansinstitusjoner.
                  For utlånsvirksomhet, garantigivning og kausjonsavtaler vil således kapitlene 3 og 4 gjelde. Videre vil også kapitlene 5 og 6 gjelde for forsikringsselskaper som formidler lån eller forsikringer i egenskap av
                  megler eller agent.

            Ved fastleggingen av det personelle virkeområdet ble det lagt vesentlig vekt på at
                  institusjoner som driver innenfor samme markeder, skal være undergitt samme regelverk.
                  Dette vil føre til at kundenes rettsstilling som hovedregel vil være uavhengig av
                  hvilken institusjon avtale er inngått med. Størst mulig likhet i rammevilkårene for
                  kanalisering av likviditet fra kredittyter til kredittaker vil også kunne motvirke
                  uheldig konkurransevridning.[5]

            Opplistingen i bokstavene f–k er justert ved lov 19. juni 2009 nr. 81 (betalings-tjenester).[6] I bokstav f har det sneket seg inn en inkurie. Henvisningen skal være til sjette
                  ledd bokstav a, ikke femte ledd bokstav a. Bestemmelsen gjennomfører betalingstjenestedirektivet[7] artikkel 1, jf. artikkel 4 nr. 4 og nr. 9. Det er tilføyd nye bokstaver g til k i
                  § 1 annet ledd som regner opp de institusjonene i direktivet som ikke allerede var
                  omfattet av § 1. Disse vil være «lignende institusjoner» etter lovens bestemmelser.
                  De vil dermed være underlagt de alminnelige bestemmelsene i kap. 1 i loven, samt de av bestemmelsene i lovens øvrige deler som er relevante for den
                  virksomhet de etter offentligrettslig lovgivning kan drive. Bestemmelsene lister opp
                  tjenesteyterne som kan tilby betalingstjenester etter direktivet, og som når de gjør
                  dette, vil være omfattet av de privatrettslige bestemmelsene i kap. 2. For de offentlige rettssubjektene som nevnes i bestemmelsen, vil reglene bare gjelde
                  dersom de tilbyr betalingstjenester i konkurranse med kommersielle aktører. Departementet
                  la til grunn at ingen av de offentlige rettssubjektene som er nevnt som «lignende
                  institusjoner» i § 1 annet ledd tilbyr betalingstjenester på det kommersielle markedet.
                  Hvis dette skulle bli aktuelt, må imidlertid reglene i kap. 2 følges.[8]

         

      

      1.3 Tredje ledd

      
         
            Det følger av tredje ledd at loven ikke gjelder «mellom to parter som begge er institusjon
                  som nevnt i første ledd eller lignende institusjoner og opptrer i denne egenskap».
                  En finansavtale eller et finansoppdrag vil kunne involvere en rekke parter. Selv om
                  to eller flere institusjoner som nevnt i første ledd er berørt av en transaksjon,
                  betyr ikke dette at forholdet uten videre faller utenfor bestemmelsene i lovutkastet.
                  Det er bare rettsforhold mellom slike institusjoner som faller utenfor lovens virkeområde.

            Finansavtaleloven er imidlertid i stor grad en kodifisering av gjeldende ulovfestet
                  rett. Med mindre annet følger av forholdet, vil derfor loven i stor utstrekning kunne
                  anvendes analogisk når partene ikke har regulert forholdet i avtale.[9]

            Unntaket forutsetter at begge institusjonene opptrer i profesjonell egenskap som finansinstitusjon
                  eller lignende institusjon, jf. passusen «opptrer i denne egenskap». Unntaket gjelder
                  for eksempel ikke når et samvirkelag inngår en ordinær avtale om driftskonto i bank.
                  Det samme vil for eksempel være tilfellet for en avtale om kassakreditt som en finansrådgiver
                  har med sin bank.

            Banklovkommisjonen gir følgende illustrerende eksempel på anvendelse av unntaket:[10]

         

      

      
         
            «Som illustrasjon kan det nevnes et tilfelle hvor en bank låner ut midler gjennom
                  en finansmegler til en privatperson. Lånet garanteres av et forsikringsselskap. Mellom
                  banken og privatpersonen vil reglene om låneavtaler i utkastets kapittel 3 gjelde.
                  Mellom finansmegleren og privatpersonen vil reglene om megleroppdrag I kapittel 5
                  gjelde. I forhold til privatpersonen vil §§ 3-4 og 3-7 gjelde direkte for forsikringsselskapet
                  så langt de passer, jf. § 3‑1 tredje ledd om institusjonsgarantier. Garantiens aksessoriske
                  preg vil dessuten i alminnelighet innebære at låntakeren (privatpersonen) vil kunne
                  gjøre gjeldende de samme innsigelser mot garantisten (forsikringsselskapet) som mot
                  långiveren. Dette betyr at låntakeren på garantiens dekningsstadium vil kunne påberope
                  seg sine rettigheter etter kapittel 3 også mot garantisten. Garantistens (forsikringsselskapets)
                  rettsposisjon i forhold til låntakeren er m.a.o. avledet av den rettsstilling långiveren
                  har vis à vis låntakeren. På denne måte kommer kapittel 3 indirekte til anvendelse
                  mellom garantist og låntaker.

            Derimot innebærer bestemmelsene i § 1‑1 annet ledd at rettsforholdet mellom banken
                  og finansmegleren, og mellom finansmegleren og forsikringsselskapet, i utgangspunktet
                  faller utenfor lovutkastet. Kommisjonens lovutkast er imidlertid i stor grad kodifisering
                  av gjeldende ulovfestet rett.»

         

      

      1.4 Fjerde ledd

      
         
            Lovens kapittel 3 kommer til anvendelse på kreditt som ytes av kommuner og fylkeskommuner, og stiller
                  disse garanti (kausjon) for slike kreditter, kommer kapittel 4 til anvendelse, jf. fjerde ledd. Dette gjelder for alle kommunale og fylkeskommunale kreditter. Reguleringen er begrunnet med styrking av forbrukervern
                  og behovet for en klar rettstilstand. Kommunene slipper å operere med ulike rutiner
                  fra sak til sak og kredittkundene kan forholde seg til finansavtaleloven uten å måtte
                  undersøke fra sak til sak om finansavtaleloven kommer til anvendelse.[11]

         

      

      1.5 Femte ledd

      
         
            Femte ledd kom inn i loven ved lov 7. mai 2010 nr. 15. Bestemmelsen må ses i sammenheng
                  med definisjonen av «kredittgiver» i § 44a bokstav e. Når det gjelder kreditt til forbrukere, gjennomfører disse bestemmelsene
                  forbrukerkredittdirektivet artikkel 3 bokstav b.

            Det fremgår av første punktum at ved kreditt til en forbruker gjelder finansavtaleloven kapittel 3 for «enhver» som gir kreditt som ledd i næringsvirksomhet. Denne formuleringen svarer
                  til definisjonen av kredittgiver i direktivet artikkel 3 bokstav b sammenholdt med
                  direktivet artikkel 3 bokstav a og c. I tillegg ble det lagt vekt på at en slik presisering
                  vil innebære at reguleringen i forskrift til finansavtaleloven 11. februar 2000 nr. 101
                  om låneavtaler og forskrift 11. februar 2000 nr. 102 om utvidet anvendelsesområde
                  for finansavtaleloven § 1 bokstav e tas inn i loven, noe som må antas å være et pedagogisk
                  viktig grep av hensyn til brukerne av loven.[12] Endringen innebærer at for denne gruppen blir reguleringen utvidet fra det som følger
                  av § 1 i forskriften, til i utgangspunktet å omfatte hele kapittel 3 i finansavtaleloven.[13]

            At kreditten må ytes som ledd i næringsvirksomhet, innebærer at de private kredittavtalene faller utenfor.[14] Når man ikke fant grunn til å la kapittel 3 omfatte slike kreditter, skyldes det for det første at omfanget av denne typen kredittgivning
                  ble antatt å være langt mindre enn kreditt som ytes som ledd i næringsvirksomhet.
                  For det annet at slik kredittgivning ofte vil kunne være av en annen karakter enn
                  kreditt som ytes som ledd i næringsvirksomhet, og at de fleste av bestemmelsene i
                  finansavtaleloven kapittel 3 er særskilt tilpasset kredittgivning i næringsvirksomhet.[15]

            Annet punktum regulerer hva som gjelder ved kreditt mellom næringsdrivende som ikke faller inn
                  under § 1 første ledd. Ved kreditt til næringsdrivende kan kredittgiver med andre
                  ord også være en annen juridisk person enn en finansinstitusjon eller lignende institusjon,
                  men da vil bare de spesifikt nevnte bestemmelsene i finansavtaleloven kapittel 3 komme til anvendelse, nemlig § 52 (førtidig forfall), § 53 (førtidig tilbakebetaling) og § 54a (avregning av gjeldsposter).

            Bakgrunnen for bestemmelsen er at det ble vurdert slik at det ikke kan utelukkes tilfeller
                  hvor det etter den da gjeldende kredittkjøpsloven ble ytt kreditt fra en næringsdrivende
                  til en næringsdrivende, og der den næringsdrivende kredittyteren ikke er å anse som
                  en «finansinstitusjon» eller «lignende institusjon». Ved inkorporeringen av kredittkjøpsloven
                  fant man derfor at det var behov for å innta en henvisning til de bestemmelsene i
                  kapittel 3 som viderefører de bestemmelsene i kredittkjøpsloven som også gjaldt kreditt fra
                  en næringsdrivende til en næringsdrivende.[16]

         

      

      1.6 Sjette ledd

      
         
            Etter sjette ledd har Kongen kompetanse til å gi nærmere regler om lovens avgrensning.
                  I denne forbindelse kan det bl.a. gis regler om at finansavtaler med andre institusjoner
                  enn nevnt i første og annet ledd, skal falle inn under loven, jf. bokstav a. Dette alternativet er i første rekke ment benyttet dersom andre typer institusjoner
                  i fremtiden skulle tilby slike tjenester som loven regulerer.[17]

            Ifølge forskrift 11. februar 2000 nr. 102 om utvidet anvendelsesområde for finansavtaleloven,
                  gjelder lovens §§ 44, 46, 48, 49, 50, 53, 54, 55 og 56 for pensjonskasser, pensjonsfond og andre pensjonsinnretninger under offentlig tilsyn, offentlige kredittinstitusjoner
                  og fond, overformynderier, stiftelser og enhver annen ervervsmessig yter av lån til forbrukere i den utstrekning
                  institusjonen ikke allerede omfattes av lovens § 1.

            Lovavdelingen har i en tolkningsuttalelse lagt til grunn at utlån fra Statens pensjonskasse og Pensjonsordningen for apoteketaten faller inn under forskriften § 1 bokstav a.[18]

            Se også her forskrift om kredittavtaler § 1, hvor det presiseres at forskriften også omfatter kreditt gitt av følgende institusjoner
                  i den utstrekning institusjonene ikke omfattes av finansavtaleloven § 1:

            
               	
                  pensjonskasser, pensjonsfond og andre pensjonsinnretninger under offentlig tilsyn

               

               	
                  offentlige kredittinstitusjoner og fond

               

               	
                  overformynderier

               

               	
                  stiftelser

               

               	
                  organisasjoner som nevnt i forskriften § 4 første ledd bokstav a.

               

            

            Bokstav b gir Kongen adgang til å fastsette at enkelte bestemmelser i loven ikke skal gjelde
                  for visse institusjoner. Det fremgår av forarbeidene at bakgrunnen for bestemmelsen
                  var at det under høringen av Banklovkommisjonens forslag ble påpekt at enkelte av
                  lovens regler vil være vanskelig å anvende for enkelte statsbanker på grunn av de særlige styringssystemene som finnes for disse. Videre
                  ble det uttalt at en forutsetning for å gjøre unntak «må være at de hensynene som
                  ligger bak de aktuelle reglene i loven er ivaretatt på annen måte eller ikke gjør
                  seg gjeldende i de situasjonene som vil foreligge». Endelig ble det presisert at unntakshjemmelen
                  også vil kunne bli benyttet i særlige tilfeller i forhold til andre institusjoner
                  enn statsbanker.[19]

            Hjemmelen i bokstav b er benyttet til å gi forskrift 30. juni 2000 nr. 653 om unntak
                  fra og tilpasninger til lov 25. juni 1999 nr. 46 om finansavtaler og finansoppdrag
                  (finansavtaleloven) for Statens lånekasse for utdanning.

         

      

      
         
            § 2. Ufravikelighet

            (1)	Loven kan ikke fravikes ved avtale til skade for en forbruker. Med forbruker menes
                  en fysisk person når avtalens formål for denne ikke hovedsakelig er knyttet til næringsvirksomhet.

            (2)	Når institusjonens kunde ikke er en forbruker, viker loven for avtale, etablert
                  praksis mellom partene eller annen sedvane som anses bindende mellom partene. Bestemmelsene
                  i § 14, § 16 første til tredje ledd og fjerde ledd første punktum, § 19 første ledd første punktum, § 20 tredje ledd, § 24 annet til fjerde ledd, § 24a, § 26a, § 26b, § 27, § 29 annet ledd annet til femte punktum, § 34, § 37 første ledd første og annet punktum med unntak av reklamasjonsfristen på 13 måneder,
                  § 39b første ledd annet punktum, § 39c, § 43, § 48 og § 61 samt kapitlene 5 og 6 kan likevel ikke fravikes til skade for kunden. Bestemmelsene i kapittel 3 kan ikke fravikes til skade for kredittkunden dersom kredittkunden er en fysisk person,
                  og lån eller lignende kreditt er sikret ved pant i et formuesgode som tilhører kredittkunden
                  uten at godet hovedsakelig er knyttet til kredittkundens næringsvirksomhet.

            (3)	En bestemmelse som ikke kan fravikes til skade for en forbruker, kan ikke settes
                  til side ved avtale om at fremmed rett skal anvendes.

         

      

      2.1 Første ledd

      
         
            Det følger av første punktum at loven ikke kan fravikes ved avtale til skade for forbruker. I forarbeidene er det lagt til grunn
                  at dette «betyr at en avtalefestet regel som fraviker lovregelen, blir å sette til
                  side for så vidt den strider mot lovens regel», og at «[e]tter omstendighetene vil
                  vilkåret i sin helhet være ugyldig», samt at «betydning dette kan ha for de resterende
                  lovlige avtalevilkår må vurderes nærmere i det enkelte tilfelle».[20]

            I forbrukerforhold vil ingen av lovens bestemmelser i utgangspunktet kunne fravikes
                  til skade for forbrukeren. Det er imidlertid intet i veien for at det i avtalen mellom
                  forbrukeren og institusjonen vedtas vilkår som stiller forbrukeren i en mer gunstig
                  situasjon enn det som følger av lovens bestemmelser.

            Ut fra ordlyden og de ovenfor siterte uttalelsene fra forarbeidene, er det avgjørende
                  å fastlegge om en avtaleregel støter an mot en eller flere regler som kan utledes
                  av loven. Hver lovregel som regulerer det samme som avtalens regel, må vurderes separat
                  mot avtalens regel. Denne forståelsen er også i tråd med hva som ellers gjelder i
                  norsk kontraktsrett hvor man har en tilsvarende forbrukerbeskyttelse.[21]

            Virkningen av at avtalen inneholder vilkår som er i strid med en ufravikelig regel,
                  er at vilkåret settes til side som ugyldig, og at lovens regel på dette punktet trer
                  inn i stedet.

            I alminnelighet gjelder ufravikelighet bare forhåndsavtaler til ugunst for forbrukeren.[22] Ordlyden i finansavtaleloven § 2 første punktum gir ikke grunn til å anta at noe
                  annet gjelder her. Det er heller ikke uttalt noe om dette i forarbeidene som indikerer
                  at man ikke skal legge til grunn at den alminnelige tilnærmingen gjelder for preseptiviteten
                  i finansavtaleloven. Dette innebærer at når den reguleringen i avtalen som er til
                  skade for en forbruker er aktuell, dvs. at den vil komme til anvendelse i avtaleforholdet
                  dersom den ikke hadde blitt satt til side av lovens regel, så kan partene fritt inngå
                  en ny særskilt avtale om hvordan situasjonen skal ordnes. Ved vurderingen av hva som
                  skal til for at en forbruker kan anses for å ha akseptert en regulering som er til
                  skade for ham i en slik aktuell situasjon, bør man være varsom med å legge til grunn
                  at det foreligger slik avtale basert på passivitet, som culpasanksjon mv. Hensynet
                  bak forbrukervernet – nemlig å ivareta den uprofesjonelle parten – tilsier at den
                  profesjonelle parten bør måtte sikre seg at forbrukeren har forstått at han frasier
                  seg lovens vern. Avtaler som inngås i anledning en aktuell tvist, kan selvsagt prøves
                  etter alminnelige regler om ugyldighet og rimelighetsprøving.

            Enkelte bestemmelser inneholder en uttrykkelig angivelse av at det kan avtales en annen løsning enn det loven gir anvisning på. I disse tilfellene er bestemmelsene
                  helt eller delvis fravikelige også i forbrukerforhold. Dette gjelder bl.a. § 21 første ledd (oppsigelse av kontoavtalen uten oppsigelsestid) og § 26 sjette ledd (tilbakekall og endring). Bestemmelsene i § 49 fjerde ledd (renteendring
                  ved annuitetslån), § 67 annet ledd (kontraktsmessig henstand) og § 73 annet ledd (inndrivelsesomkostninger)
                  vil også kunne fravikes i forbrukerforhold. For disse bestemmelser er det imidlertid
                  gitt særskilte regler om hvilket tidspunkt i kontraktsavviklingen forbrukeren kan
                  samtykke i en annen løsning enn loven foreskriver. Det dreier seg her om forhold hvor
                  behovet for en viss fleksibilitet tilsier at det kan avtales løsninger som fraviker
                  lovens normalregel.[23]

            I annet punktum er betegnelsen forbruker nærmere definert. Med forbruker menes en fysisk person når «avtalens formål
                  for denne ikke hovedsakelig er knyttet til vedkommendes næringsvirksomhet». Forbrukerdefinisjonen
                  stiller ikke krav om synbarhet med hensyn til om kunden er forbruker. 

            Definisjonen har to funksjoner. For det første trekker den opp grensen for bestemmelsenes
                  ufravikelighet. For det andre er forbrukerbegrepet benyttet for å avgrense virkeområdet
                  til en rekke av lovens bestemmelser som kun gjelder for forbrukere.

            Forbrukerdefinisjonen i finansavtaleloven er et resultat av en uttrykt målsetning
                  om enhetlig begrepsbruk i norsk forbrukervernlovgivning[24] og er innholdsmessig på linje med forbrukerbegrepet i andre kontraktslover.[25] Begrepet «fysisk person» innebærer en avgrensning mot juridiske personer. Avgjørende for om
                  en person må anses som forbruker etter finansavtaleloven er om avtalens formål for
                  ham eller henne ikke hovedsakelig er knyttet til næringsvirksomhet.

            Ordlyden svarer langt på vei til den man finner i forbrukerkredittdirektivet artikkel
                  3 bokstav a: «enhver fysisk person som i transaksjoner som omfattes av dette direktiv
                  opptrer utenfor rammen av sin yrkesvirksomhet». På grunn av forbrukerdirektivets fullharmonisering,
                  vil man innen for det harmoniserte området ikke kunne ha et videre forbrukerbegrep
                  enn direktivets.[26]

            Det er bare forbrukere som er rettighetssubjekter etter direktivet, jf. artikkel 3
                  bokstav c. Kreditt som ytes til næringsdrivende faller utenfor direktivets virkeområde.
                  Medlemsstatene er ikke bundet av direktivet med hensyn til å regulere kredittavtaler
                  med andre subjekter enn forbrukere i direktivets forstand. Juridiske personer faller utenfor direktivets forbrukerbegrep. Det må videre være
                  klart at kredittavtaler som utelukkende anses inngått som ledd i kredittkundens næringsvirksomhet,
                  faller utenfor direktivets forbrukerdefinisjon. Ordlyden i § 2 annet punktum og direktivet
                  artikkel 3 bokstav a, gir imidlertid grunn til å vurdere noe nærmere om det foreligger
                  en viss forskjell i reglenes innhold. Dette ble nokså inngående drøftet i forbindelse
                  med implementeringen av forbrukerkredittdirektivet.

            Såkalte yrkesanskaffelser, dvs. for eksempel kreditt til kjøp av utstyr til bruk i et ansettelsesforhold,
                  faller trolig utenfor direktivets forbrukerdefinisjon.[27] Den nors-ke oversettelsen av direktivet synes ved uttrykket «yrkesvirksomhet» å snevre inn forbrukerdefinisjonen noe i forhold til det som følger
                  av den danske språkversjonen. I den danske språkversjonen er det samme kriteriet formulert
                  til at vedkommende «ikke handler som led i sin erhversmæssige virksomhed». Den danske
                  språkversjonen synes å innebære at anskaffelsen må være knyttet til næringsvirksomhet
                  («erhvervsmæssig virksomhed»), og ikke til et ansettelsesforhold for å falle utenfor
                  forbrukerbeskyttelsen. I den engelske versjonen finner man imidlertid følgende oppregning:
                  «his trade, business or profession». Samlet gir dette en nokså klar indikasjon om
                  at det avgjørende er om vedkommende opptrer i en profesjonell sammenheng.

            Da Banklovkommisjonen i sin tid drøftet dette (forut for forbrukerkredittdirektivet)
                  uttalte kommisjonen følgende:

         

      

      
         
            «Lønnsmottakeres finansiering av anskaffelse av ting som skal anvendes i et ansettelsesforhold,
                  vil være å anse som forbrukerforhold. For å få dette klart frem har kommisjonen benyttet
                  begrepet næringsvirksomhet og ikke ervervsvirksomhet. Begrepet næringsvirksomhet er
                  også benyttet som avgrensningskriterium i forslaget til forbrukerkjøpslov § 1 annet
                  ledd, jf. NOU 1993: 27 om forbrukerkjøpslov.»

         

      

      
         
            Vektleggingen av sondringen mellom ervervsvirksomhet og næringsvirksomhet treffer den danske versjon av direktivet godt, og det fremstår ikke
                  som særlig vel begrunnet når departementet ved implementeringen av forbrukerkredittdirektivet
                  la til grunn at den danske versjonen taler for at man fortsatt kan la yrkesanskaffelser
                  falle inn under forbrukerbegrepet.[28] Etter vår vurdering må man etter en direktivkonform tolkning legge til grunn at yrkesanskaffelser
                  faller utenfor forbrukervernet innenfor direktivets område, dvs. ved kredittavtaler.

            Et spørsmål som særlig er egnet til å gi begrunnet tvil med hensyn til om loven og
                  direktivet har et ulikt innhold, er kredittavtaler med delt formål, dvs. at formålet
                  dels kan sies å være av privat art og dels er knyttet til næringsvirksomhet.

            Direktivets ordlyd omfatter ikke et hovedsakelighetskriterium slik ordlyden i § 2
                  annet punktum gjør. Dette kan tale for at selv en mindre tilknytning til næringsvirksomhet
                  må anses tilstrekkelig til at kredittavtalen faller utenfor forbrukerdefinisjonen,
                  og dermed også utenfor den særskilte beskyttelsen som slike kredittavtaler er gitt
                  gjennom direktivets harmoniserte bestemmelser. Ved gjennomføringen fant man likevel
                  ikke grunn til å endre ordlyden i § 2 annet punktum. Det ble begrunnet slik:[29]

         

      

      
         
            «Departementet viser til at spørsmålet om gjennomføring av forbrukerbegrepet i et
                  EU-direktiv nylig ble vurdert i forbindelse med gjennomføringen av de privatrettslige
                  bestemmelsene i direktiv 2007/64/EF (betalingstjenestedirektivet) i norsk rett, jf.
                  Ot.prp.nr. 94 (2008–2009) punkt 4 side 40–51. Betalingstjenestedirektivet og forbrukerkredittdirektivet
                  inneholder en identisk forbrukerdefinisjon, og begge direktivene gir fullharmoniserte
                  bestemmelser innenfor sitt virkeområde. Betalingstjenestedirektivet åpner imidlertid
                  for at medlemsstatene kan la den ufravikelige forbrukervernreguleringen som følger
                  av direktivet, også omfatte juridiske personer som faller innenfor definisjonen av
                  ‘mikroforetak’, jf. betalingstjenestedirektivet artikkel 4 nr. 26.

            I Ot.prp.nr. 94 (2008–2009) punkt 4.6 side 51 konkluderte departementet med at definisjonen
                  i finansavtaleloven § 2 første ledd annet punktum ikke foreslås endret. Når det gjelder
                  den såkalte Gruberdommen [C-464/01], bemerket departementet på samme sted i proposisjonen
                  at den gjaldt et annet regelverk enn betalingstjenestedirektivet.

            Departementet mener, i likhet med et flertall av høringsinstansene, at det heller
                  ikke av hensyn til gjennomføringen av forbrukerkredittdirektivet er nødvendig å endre
                  den gjeldende forbrukerdefinisjonen i finansavtaleloven § 2 første ledd annet punktum.
                  Departementet kan ikke se at det er slike forskjeller mellom forbrukerkredittdirektivet
                  og betalingstjenestedirektivet som skulle tilsi en ulik vurdering av spørsmålet om
                  innholdet i selve forbrukerdefinisjonen. Departementet er enig med utvalgets flertall
                  i at den gjeldende norske forbrukerdefinisjonen kan tolkes direktivkonformt. Siden
                  departementet foreslår å videreføre den gjeldende forbrukerdefinisjonen i finansavtaleloven
                  uendret, er det ikke nødvendig å ta stilling til om man etter direktivet har anledning
                  til å la tilsvarende regler gjelde for gruppen av fysiske personer som opptrer med
                  delt formål, og som ville falle utenfor forbrukerbegrepet dersom man fjernet hovedsakelighetskriteriet
                  i den norske loven.»

         

      

      
         
            Det er verdt å merke seg departementets understrekning av at lovens ordlyd kan tolkes
                  direktivkonformt. Det man egentlig gir uttrykk for her, er at det er en så vidt uklar
                  rettsstilling knyttet til direktivet at man kan opprettholde hovedsakelig-kriteriet
                  og avvente en eventuell senere avklaring i EU-retten, og dersom den går i retning
                  av at man ikke kan legge det samme innholdet i ordlyden i § 2 annet punktum som i
                  dag, så vil man under henvisning til prinsippet om direktivkonform tolkning kunne
                  tolke lovens ordlyd innskrenkende for å unngå motstrid med våre EØS-forpliktelser.

            Dersom ektefeller i fellesskap opptar lån i finansinstitusjon i anledning den ene ektefellens
                  næringsvirksomhet, skal forholdet mellom den andre ektefellen og finansinstitusjonen
                  anses for et forbrukerforhold med mindre også denne ektefellen på annen måte er knyttet
                  til næringsvirksomheten som utøves. Det skal m.a.o. ikke foretas identifikasjon mellom ektefeller eller mellom andre personer som bor sammen eller
                  er i slekt med hverandre.[30] Dette er forankret i passusen «for denne».

            Formålskravet i finansavtl § 2 første ledd har vært oppe i flere saker i Finans-klagenemnda.
                  I en sak i 2013 kom nemnda til at lån tatt opp privat for å hjelpe en bedrift som
                  ikke selv fikk lån, ikke var omfattet av forbrukerbegrepet.[31] En kvinne på 22 år som skulle ta opp lån privat i forbindelse med kjøp av en kafé,
                  ble ansett omfattet av forbrukerbegrepet.[32] 

            I 2012 kom nemnda til at en privatperson som eide eiendom for over 30 millioner som
                  skulle reguleres og senere bygges ut med leiligheter for videresalg, var helt i grenseland
                  for forbrukerbegrepet.[33] Det var her utvilsomt meningen at klager skulle investere og transaksjonen bar preg
                  av å være til næringsformål. Hadde klager for eksempel tatt opp lånet privat, men
                  samtidig opprettet et eiendomsselskap, er det grunn til å anta at nemnda hadde kommet til motsatt konklusjon,
                  jf. de to avgjørelsene referert til ovenfor. 

            I en avgjørelse i 2009 fikk klager lån opp til 11,77 millioner. Klager kjøpte en treetasjers
                  bolig som han skulle pusse opp, seksjonere og deretter selge.[34] Dette bærer preg av en forretningstransaksjon. Likevel ble ikke forholdet til forbrukerbegrepet
                  berørt. 

            En tredje sak som illustrerer hvor viktig det formelle er for nemnda, er en sak fra
                  2010.[35] I saken ble personer som tok opp et lån til erverv av samtlige aksjer i et renseri
                  ansett som forbrukere. Nemnda var enstemmig enig om at de var å anse som forbrukere,
                  men med ulik begrunnelse. Flertallet la avgjørende vekt på at gjeldsbrevet og pantsettelseserklæringene
                  var for forbrukere. Med andre ord var den skriftlige kontrakten avgjørende. Mindretallet
                  kom til resultatet på bakgrunn av en naturlig forståelse av finansavtaleloven § 2
                  første ledd. Selv om formålet var næringsvirksomhet, ble klagerne likevel ansett som
                  forbrukere av formale årsaker av flertallet og av en naturlig forståelse av mindretallet.
                  

         

      

      2.2 Annet ledd

      
         
            Det følger av annet ledd første punktum at utenfor forbrukerforhold «viker loven for avtale, etablert praksis mellom partene
                  eller annen sedvane som anses bindende mellom partene». Formuleringen er hentet fra
                  kjøpsloven § 3.[36]

            De bestemmelsene som er oppregnet i annet punktum er ufravikelige også utenom forbrukerforhold (næring).

            Det følger av tredje punktum at kapittel 3 også er ufravikelig hvor kredittkunden er en fysisk person, men ikke forbruker fordi
                  kreditten har dominerende næringskarakter, såfremt kreditten er sikret ved pant i formuesgode som
                  tilhører kunden uten at panteobjektet hovedsakelig er knyttet til dennes næringsvirksomhet.
                  Som eksempel kan nevnes kreditt som opptas av innehaveren av et enkeltpersonforetak
                  for bruk i foretakets virksomhet der lånet sikres med pant i innehaverens bolig. Dersom
                  lånet er sikret ved pant som tilhører en annen kredittkunde, foreligger det en kausjonsavtale.

         

      

      2.3 Tredje ledd

      
         
            I tredje ledd er det uttrykkelig presisert at bestemmelser som ikke kan fravikes til skade for
                  en forbruker, ikke kan tilsidesettes gjennom en avtale om at fremmed rett skal komme til anvendelse på forholdet. En lignende bestemmelse fremgår
                  av agenturloven § 3.

            I avtale mellom en finansinstitusjon med domisil i Norge og en forbruker med bosted
                  i Norge er § 2 tredje ledd til hinder for at forbrukervernet blir omgått ved avtale
                  om at fremmed rett skal gjelde for kontraktsforholdet. Bestemmelsen innebærer også
                  at lovvalgsreglene i § 3 gjøres ufravikelige i forbrukerforhold. I avtale mellom utenlandsk finansinstitusjon og forbruker med bosted i Norge kan det ikke avtales
                  vilkår som er mindre gunstig for forbrukeren enn det som følger av loven, såfremt
                  avtalen etter § 3 skal reguleres etter norsk rett.

         

      

      
         
            § 3. Rettsvalg

            (1)	Har en forbruker bosatt i Norge inngått avtale med en institusjon hjemmehørende
                  i annet land, skal norsk rett gjelde for avtalen dersom

            
               	
                  institusjonen har gitt forbrukeren tilbud eller markedsført tjenesten her i riket,
                        og forbrukeren her har gjort det som er nødvendig for at avtalen skal kunne inngås

               

               	
                  institusjonen eller en kommisjonær, agent eller annen representant for denne eller
                        en megler her i riket har mottatt forbrukerens tilbud, aksept eller bestilling, eller

               

               	
                  avtalen er inngått av forbrukeren etter reise til utlandet i forbindelse med erverv
                        av fast eiendom eller løsøregjenstand eller finansiering av ervervet, og reisen er
                        arrangert av institusjonen, eller av selger i forståelse med institusjonen.

               

            

            (2)	Det kan ikke avtales at rettsreglene i en stat utenfor EØS skal anvendes på en
                  kredittavtale som har nær tilknytning til EØS-statenes territorium, dersom forbrukeren
                  ved dette får en dårligere rettsbeskyttelse enn etter loven her.

         

      

      3.1 Første ledd

      
         
            Bestemmelsen regulerer rettsvalget for finansavtaler inngått med forbrukere. Etter første ledd skal avtaler
                  som forbrukere bosatt i Norge inngår med finansforetak hjemmehørende i andre land,
                  reguleres under norsk rett i de tre tilfellene bestemmelsen gir anvisning på.

            Forutsetningen for at § 3 skal komme til anvendelse, er at saken kommer opp for en
                  norsk domstol. Om jurisdiksjon ved tvist i kredittforhold vises det til Lugano-konvensjonen
                  2007 om domsmyndighet og om anerkjennelse og fullbyrdelse av dommer i sivile og kommersielle
                  saker, særlig reglene om verneting i forbrukerkontrakter i konvensjonens avsnitt 4,
                  som gjelder som lov, jf. tvisteloven § 4‑8. I den videre drøftelsen forutsettes det
                  at norsk internasjonal privatrett kommer til anvendelse.

            For det første skal norsk rett gjelde for avtalen dersom institusjonen har gitt forbrukeren
                  tilbud eller markedsført tjenesten her i riket, og forbrukeren her har gjort det som
                  er nødvendig for at avtalen skal kunne inngås, jf. bokstav a. Slike disposisjoner kan bestå i å sende bestilling, tilbud, aksept eller lignende
                  ved post fra Norge.[37] Det følger av forarbeidene at dersom foretaket har drevet markedsføring gjennom internasjonale tidsskrifter eller utenlandsk radio- eller fjernsynskanaler
                  på en slik måte at det må påregnes at markedsføringen når frem til «en større krets
                  kunder i Norge», så anses tjenesten for markedsført her i riket.[38] Dette gir grunn til å anta at markedsføring gjennom internett vil være omfatter i
                  samme omfang.[39]

            For det annet skal norsk rett få anvendelse dersom institusjonen eller en representant
                  for denne eller en megler her i riket har mottatt forbrukerens tilbud, aksept eller
                  bestilling, jf. bokstav b. Dette gjelder typisk i tilfeller hvor forbrukeren har tatt kontakt med norsk filial av utenlandsk foretak.

            For det tredje skal norsk rett gjelde dersom avtalen er inngått av forbrukeren etter
                  reise til utlandet i forbindelse med erverv av fast eiendom eller løsøregjenstand
                  eller finansiering av ervervet, og reisen er arrangert av institusjonen, eller av
                  selger i forståelse med institusjonen, jf. bokstav c.

            Hensikten med bestemmelsen er å sikre at finansavtaler som reelt sett har sin nærmeste
                  tilknytning til Norge, blir behandlet etter norske rettsregler.[40] Samlet sett vil det i all hovedsak være avtaler som norske forbrukere inngår på eget
                  initiativ direkte med finansforetak i utlandet, uten at finansforetaket har drevet
                  markedsføring i Norge, som faller utenfor § 3.

            Paragraf 3 er en preseptorisk lovvalgsregel. Bestemmelsen kan ikke fravikes ved avtale
                  om at fremmed rett skal komme til anvendelse, jf. § 2 tredje ledd. Bestemmelsen medfører
                  således at norske domstoler alltid skal anvende norsk rett som lex causae.

            Reguleringen i § 3 første ledd er i stor grad bygget opp etter mønster av Forordning 593/2008 om anvendelig rett
                  på kontraktsforpliktelser art. 6 (etterfølger Roma-konvensjonen om lovvalg av 1980
                  – «Rome I») (forordningen har ikke et motstykke i norsk lov siden rettsvalg utenom
                  det lovregulerte skjer ved bruk av ulovfestet rett). Virkningen av at vilkårene er
                  oppfylt er imidlertid ulike. Art. 6 er ikke til hinder for at partene velger retten
                  i et annet land enn forbrukerens bostedsland som lex causae – virkningen er kun at
                  samtlige ufravikelige regler i rettssystemet der forbrukeren er bosatt, likevel fortsatt
                  skal komme til anvendelse. Finansavtaleloven går således lenger enn forordningen i
                  å frata partene avtalefrihet.

            EØS-bankfilialforskriften[41] § 10 først ledd og EØS-banktjenesteforskriften[42] § 8 første ledd påbyr at avtaler med forbrukere som er bosatt i Norge skal inneholde
                  en lovvalgsklausul til fordel for norsk rett. Dersom forbrukeren er statsborger i
                  et annet land, kan partene etter disse bestemmelsene likevel avtale at avtalen skal
                  stå under lovgivningen i det landet der forbrukeren er statsborger. Dette påbudet
                  vil gjelde også for avtaler som faller utenfor virkeområde for finansavtaleloven § 3
                  første ledd. Bull tar til orde for å tolke forskriftene innskrenkende i lys av finansavtaleloven
                  § 3, slik at partene ut over de tilfellene som omfattes av lovbestemmelsen, må kunne
                  avtale at annet enn norsk rett skal legges til grunn.[43] Begrunnelsen han gir er at loven både er nyere og av høyere trinnhøyde. Argumentasjonen
                  bygger imidlertid på en motsetningsslutning: dersom § 3 første ledd ikke kommer til
                  anvendelse, så har partene avtalefrihet. Det er utfordrende å se at det er grunnlag
                  for å trekke en slik slutning og la den fortrenge reguleringene i de to nevnte forskriftene.

         

      

      3.2 Annet ledd

      
         
            Det fremgår av annet ledd at det ikke kan avtales at rettsreglene i en stat utenfor EØS skal anvendes på en
                  kredittavtale som har nær tilknytning til EØS-statenes territorium, dersom forbrukeren
                  ved dette får en dårligere rettsbeskyttelse enn det finansavtaleloven gir. Hvorvidt
                  forbrukeren får en dårligere beskyttelse, må vurderes særskilt for hver enkelt lovbestemmelse,
                  og ikke for avtalen sett under ett.[44] Det er lagt til grunn i forarbeidene at kredittgiveren må godtgjøre at forbrukeren
                  ikke får en dårligere beskyttelse.[45]

            Annet ledd kom inn ved lov 7. mai 2010 nr. 15, og tjener til å gjennomføre forbrukerkredittdirektivet
                  artikkel 22 nr. 4:

         

      

      
         
            «Medlemsstatene skal treffe de tiltak som er nødvendige for å sikre at forbrukere
                  ikke fratas det vern de er gitt ved dette direktiv når en tredjestats lovgivning velges
                  som den lovgivning som får anvendelse på kredittavtalen, dersom kredittavtalen har
                  nær tilknytning til én eller flere medlemsstaters territorium.»

         

      

      
         
            Bestemmelsen omhandler kredittavtaler der kredittkunden er en forbruker som har en
                  slik tilknytning til EØS-landenes territorium at ett av disse landenes rett i utgangspunktet
                  kommer til anvendelse på avtalen, jf. passusen «fratas».

            Bestemmelsen omhandler naturlig nok ikke spørsmålet om hvilket av disse landenes rett
                  som skal anvendes på avtalen. Her bygger direktivet på en forutsetning om at alle
                  EØS-statene gjennomfører direktivet. Bestemmelsen begrenser bare adgangen til å velge
                  retten i et land utenfor EØS-området («tredjelands lov»).

            Bestemmelsens siktemål er at direktivets beskyttelsesnivå ikke fravikes ved avtale om lovvalget. Så langt avtalen om lovvalget
                  ikke fratar forbrukeren rettigheter som følger av direktivet, vil den være gyldig.
                  Dette innebærer at forbrukeren i visse tilfeller dels kan velge å påberope seg direktivets
                  rettigheter, dels det som følger av avtalen om lovvalget. For kredittavtaler er imidlertid
                  lovvalgsfriheten beskåret også ut over direktivets område, jf. første ledd.

            Artikkel 22 nr. 4 har en tilsvarende utforming som i fjernsalgsdirektivet artikkel
                  12. nr. 2 (angrerettloven § 5), forbrukerkjøpsdirektivet artikkel 7 nr. 2 (forbrukerkjøpsloven
                  § 3 annet ledd), direktiv om urimelige avtalevilkår artikkel 6 nr. 2 (avtaleloven
                  § 37 tredje ledd) og direktiv om timeshare artikkel 9 (tidspartloven § 5). Ordlyden
                  i disse gjennomføringsbestemmelsene er noe ulik, og ved utformingen av finansavtaleloven
                  § 3 annet ledd, valgte man å se hen til forbrukerkjøpsloven § 3 annet ledd.[46] Denne bestemmelsen lyder slik:

         

      

      
         
            «Det kan ikke avtales at rettsreglene i en stat utenfor EØS skal anvendes på en kjøpsavtale
                  som har nær tilknytning til EØS-statenes territorium, dersom forbrukeren ved dette
                  får en dårligere beskyttelse enn etter loven her.»

         

      

      
         
            Denne bestemmelsen er ikke til hinder for at det fritt kan treffes avtale om at rettsreglene
                  i en annen EØS-stat skal anvendes.[47] I motsetning til finansavtaleloven, som har ytterligere to lovvalgsbestemmelser,
                  inneholder ikke forbrukerkjøpsloven flere lovvalgsbestemmelser enn denne.

            Lovvalgsreglene i § 3 gjelder ikke utenfor forbrukerforhold. Med mindre det foreligger
                  lovregler eller sedvanerett, må en i disse tilfeller analysere kontraktsforholdet
                  for å komme frem til hvilket lands rett forholdet har sin sterkeste tilknytning eller
                  hvor den nærmest hører hjemme. Dette er en hovedregel som hos oss er utviklet gjennom
                  rettspraksis (Irma-Mignon-formelen), og som har bred internasjonal tilslutning («centre-of-gravity
                  test»). I finansavtaler med internasjonalt tilsnitt vil det i næringsforhold normalt
                  være naturlig å ta inn en lovvalgsklausul. Dette er vanlig når flere finansinstitusjoner i fellesskap yter lån
                  og låneavtalens parter er tilhørende i ulike land (internasjonale lånesyndikater).
                  Loven er ikke til hinder for lovvalgsklausuler i slike avtaleforhold. Derimot vil
                  en etter omstendighetene kunne sette til side klausuler om at fremmed rett skal anvendes
                  dersom disse er tatt inn i en finansavtale som naturlig hører hjemme i Norge og undergitt
                  norsk rett, og hvor lovvalgsklausulen vil innebære en omgåelse av de bestemmelser
                  som etter annet ledd er ufravikelige.

         

      

      
         
            § 4. Nemndsbehandling

            (1)	Gjennom avtale mellom en finansinstitusjon eller en lignende institusjon eller
                  en organisasjon for slike institusjoner på den ene siden, og på den annen side Forbrukerrådet
                  eller en annen organisasjon som representerer institusjonenes kunder, kan det opprettes
                  en eller flere nemnder for behandling av tvister om finansavtaler.

            (2)	Partene kan forelegge avtalen for Kongen til godkjenning. Har Kongen godkjent
                  nemndas vedtekter, gjelder bestemmelsene i tredje til femte ledd.

            (3)	Kunden kan kreve nemndsbehandling av enhver tvist hvor nemnda er kompetent, såfremt
                  kunden har saklig interesse i å få nemndas uttalelse i saken. Tvist om urettmessig
                  belastning av konto eller urettmessig bruk av betalingsinstrument, jf. § 37, kan også institusjonen bringe inn for nemnda.

            (4)	Så lenge en tvist er til behandling i nemnda, kan ikke en part bringe den inn
                  for de alminnelige domstoler. Bestemmelsen i første punktum er likevel ikke til hinder
                  for tvangsfullbyrdelse etter tvangsfullbyrdelsesloven eller midlertidig sikring etter
                  tvisteloven.

            (5)	En sak som nemnda har realitetsbehandlet, kan bringes direkte inn for tingrett.

         

      

      4.0 Generelt

      
         
            Den norske Bankforening, Sparebankforeningen i Norge, Norges Postsparebank og Forbrukerrådet
                  inngikk i 1988 avtale om å oppnevne Bankklagenemnda. Avtalen ble endret 1. september 1991 da Finansieringsselskapenes
                  Forening og Kredittforetakenes Forening sluttet seg til ordningen. Nemnda het frem
                  til 1. juli 2010 Bankklagenemnda, forbrukernes klagenemnd i bank og finanssaker.

            Avtale om Finansklagenemnda trådte i kraft 1. juli 2010.

            Avtalen, supplert med vedtekter for Finansklagenemnda, og saksbehandlingsregler for
                  nemndene, avløste Avtalen om Forsikringsklagekontoret og Forsikringsklagenemnda (senest
                  revidert pr. 1. januar 2009) og Hovedavtalen for Bankklagenemnda (senest revidert
                  pr. 1. november 2009). Finansklagenemnda er et bransjebasert utenrettslig tvisteløsningsorgan
                  etablert av avtalepartene[48] med hovedformål å behandle tvister som oppstår mellom finansforetak og deres kunder
                  innenfor tjenesteområdene forsikring, bank, finans og verdipapirfond.

            Finansklagenemnda yter gratis bistand i klager som gjelder tvister av rettslig karakter
                  som springer ut av kontraktsforhold med finansforetak, finansforetaks avvisning av
                  kunde- og tjenesteforhold, samt manglende medvirkning ved flytting av kunde- og tjenesteforhold
                  til annet finansforetak.

            Foruten å avgi rådgivende uttalelser i enkeltsaker skal Finansklagenemnda legge til
                  rette for å kunne bistå finansforetakene og publikum med generell veiledning og informasjon
                  om nemndpraksis.

            Finansklagenemnda Bank avgir uttalelser om privatpersoners kontraktsforhold med bank,
                  finansieringsselskap, kredittforetak eller fondsforvaltningsselskap. Det samme gjelder
                  tvister med utenlandsk kreditt- eller finansinstitusjon, som tilbyr tilsvarende tjenester i Norge.
                  Nemda kan også behandle klager mot et verdipapirforetak når tvisten gjelder investeringsrådgivning.

            Finansklagenemnda Bank består av en leder og fire medlemmer. To medlemmer representerer
                  finansnæringen og to medlemmer er oppnevnt av Forbrukerrådet.

            Nemndas uttalelser er rådgivende, men følges som hovedregel av finansinstitusjonene.
                  Nemnda ved sekretariatet skal varsles innen 30 dager etter at uttalelsen er sendt
                  partene dersom denne blir fraveket ved oppgjøret. Er ikke slikt varsel sendt innen
                  fristen, er finansforetaket bundet av uttalelsen.

            Nemndsuttalelsene kan overprøves av domstolene.

            Uttalelsene er offentlige og blir publisert på Finansklagenemndas nettsted. Uttalelsene
                  publiseres også av Lovdata. Før offentliggjøring anonymiseres klagers -identitet.

            På andre områder finnes en rekke nemnder for å løse konflikter mellom forbrukere og
                  leverandører av varer og tjenester. I denne forbindelse kan det nevnes Forbrukertvistutvalget,
                  Reklamasjonsnemnda for skotøy, Reklamasjonsnemnda for selskapsreiser, Elklagenemnda,
                  mv. Tvister i forsikring mellom forsikringstakere og forsikringsselskaper hører inn
                  under Forsikringsskadenemnda og Avkortningsnemnda, jf. forsikringsavtaleloven § 20‑1.

            Lovmessig forankring av avtalebaserte nemnder er etablert på flere ulike områder.
                  Forsikringsavtaleloven (lov 16. juni 1989 nr. 69) § 20‑1 har regler om nemndsbehandling
                  av tvister i forsikring. Pakkereiseloven (lov 25. august 1995 nr. 57) kapittel 10
                  har regler om nemndsbehandling av tvister i forbindelse med pakkereiser. Bustadoppføringslova
                  (lov 13. juni 1997 nr. 43) § 64 har regler om nemndsbehandling av tvister knyttet
                  til avtaler om oppføring av bolig. Se også inkassoloven kap. VII, eiendomsmeglingsloven
                  § 8‑8.

            Alle disse lovbestemmelsene er i stor grad utformet på samme måte. Utgangspunktet
                  er at selve etableringen av nemndene er basert på avtale. Lovreglene gir imidlertid
                  en adgang til å legge frem vedtektene for Kongen med sikte på godkjenning, og dersom
                  godkjenning oppnås, vil dette ha visse rettsvirkninger.

            Felles for de nevnte ordningene er regler om at det ikke kan reises søksmål ved domstolene
                  så lenge tvisten er til behandling i nemnda (såkalt litispendens), og regler som fritar for forliksmegling dersom søksmål reises etter at saken har vært til behandling i nemnda.
                  Innbringelse for en nemnd vil dessuten avbryte den alminnelige foreldelsesfristen,
                  jf. foreldelsesloven § 16 nr. 2.

            Reglene i pakkereiseloven skiller seg fra de øvrige ved at godkjennelse av nemndas
                  vedtekter også gjør at nemndsavgjørelser får tvangs- og rettskraft hvis de ikke bringes
                  videre til domstolene.

            FIN-NET er et EØS-samarbeid vedrørende behandling av grenseoverskridende utenomrettslige
                  klager på bank- og forsikringstjenester. Det skal sikre forbrukere like klagemuligheter
                  i utlandet som i hjemlandet, og på den måten forsøke å fremme grenseoverskridende
                  handel av finansielle tjenester. Finansklagenemnda er Norges representanter i FIN-NET.
                  Samarbeidet har blant annet resultert i etableringen av et «informasjonsnettverk»
                  som er en informasjonsbase hvor forbrukere enkelt kan få orientering om klageorganer
                  i utlandet. I tillegg til at det er opprettet egne websider om FIN-NET, har EU-kommisjonen
                  utarbeidet en brosjyre som gir nyttig informasjon om FIN-NET og de ulike klagekontorer
                  som er med på samarbeidet. Den har til hensikt å forklare forbrukere som har sitt
                  forsikringsselskap eller bank i utlandet hvordan de skal forholde seg ved en eventuell
                  klage. Prosedyrene for behandling av grenseoverskridende klagesaker er også angitt
                  der.

         

      

      4.1 Første ledd

      
         
            Etter første ledd kan Forbrukerrådet og finansinstitusjon eller lignende institusjon eller organisasjon
                  for slike institusjoner etablere nemnd for behandling av tvister. Dette er en fakultativ
                  adgang for institusjonene, og partene kan selv fritt bestemme hvordan en slik nemnd
                  skal virke og finansieres. Paragrafen regulerer bare nemnder som er basert på avtale
                  med Forbrukerrådet «eller en annen organisasjon som representerer institusjonenes
                  kunder».

            Loven er ikke til hinder for at en nemnd behandler tvister også vedrørende institusjoner
                  som ikke står tilsluttet nemnda gjennom en forening. Det fremgår av forarbeidene,
                  hvor det samme sted også gis anvisning på at rekkevidden av nemndas kompetanse bør
                  avklares i nemndas vedtekter.[49] Det følger av vedtektene til Finansklagenemnda at institusjoner som ikke er medlemmer
                  gjennom en forening, kan søke om direkte medlemskap.[50]

         

      

      4.2 Annet ledd

      
         
            I annet ledd første punktum er partene gitt mulighet til å forelegge for Kongen å godkjenne slik nemnd. Myndigheten
                  er delegert til Justisdepartementet.[51] Dersom departementet godkjenner nemndas vedtekter, kommer reglene i tredje til femte
                  ledd til anvendelse, jf. annet punktum.

            Bankklagenemnda, nå Finansklagenemnda Bank, ble godkjent ved kgl.res. 19. mai 2000.[52]

         

      

      4.3 Tredje ledd

      
         
            Det vil være nemndas vedtekter som angir dens virkefelt. Etter tredje ledd første punktum vil forbrukeren kunne kreve nemndsbehandling av enhver tvist hvor nemnda er kompetent.

            Etter de gjeldende regler for Bankklagenemnda er Bankklagenemnda kompetent til å behandle
                  tvister som springer ut av kontraktsforhold mellom forbruker på den ene side og bank,
                  finansieringsselskap eller kredittforetak på den annen og som gjelder alminnelig bankvirksomhet.
                  I utgangspunktet er det således bare forbrukere og ikke institusjoner som kan bringe
                  en sak inn for nemnda.

            Det følger videre av tredje ledd første punktum at forbrukeren ikke kan kreve at en
                  nemnd behandler en tvist dersom forbrukeren ikke kan anses å ha saklig interesse i
                  å få nemndas uttalelse i saken. For å vurdere om en forbruker har saklig interesse,
                  må det i utgangspunktet legges vekt på lignende momenter som ved vurdering av om en
                  part har søksmålsinteresse og tilstrekkelig sakstilknytning for å reise søksmål for en domstol.

            I tredje ledd annet punktum er institusjonene i visse tilfeller gitt adgang til å bringe saker inn for en nemnd
                  institusjonen står tilknyttet. Dette gjelder tvist om urettmessig belastning av konto eller urettmessig bruk av betalingsinstrument. Bakgrunnen
                  for dette er at institusjonene etter § 37 i disse tilfellene er pålagt søksmålsbyrden: i slike saker plikter institusjonen
                  etter § 37 å tilbakeføre det omstridte beløp, med mindre den innen fire uker etter at den har
                  mottatt skriftlig innsigelse, bringer saken inn for klagenemnd eller anlegger søksmål.
                  Banklovkommisjonen la til grunn at det gjennomgående vil være så vel i institusjonenes
                  som forbrukernes interesse at institusjonene bringer slike tvister inn for nemnd opprettet
                  etter § 4 fremfor å bringe sakene direkte inn for en domstol.[53] Se her Saksbehandlingsregler for Finansklagenemnda punkt 2.

            Bestemmelsen er ikke til hinder for at nemnda også behandler klager fra en næringsdrivende.
                  Også vedtekter som åpner for dette kan bli godkjent i medhold av bestemmelsen.[54]

            Tredje ledd er ikke til hinder for å vedtektsfeste at nemnda kan avvise en tvist fra
                  behandling dersom nemnda mener at den saksbehandlingsform den benytter ikke er egnet
                  til å avklare de faktiske forhold som nemnda må basere sin avgjørelse på. Reglene
                  i tredje ledd er heller ikke til hinder for at vedtektene åpner for at nemnda delegerer
                  til sekretariatet å avvise saker hvor nemnda ikke er kompetent.

         

      

      4.4 Fjerde ledd

      
         
            Så lenge en tvist er til behandling i nemnda, kan ingen av partene bringe den inn
                  for domstolene, jf. fjerde ledd første punktum. Denne regelen ble initiert av departementet:[55]

         

      

      
         
            «Etter departementets syn bør det gjelde som en generell regel at en tvist ikke kan
                  bringes inn for domstolene så lenge tvisten er til behandlingen i nemnda. Dette er
                  ordningen i forhold til de eksisterende lovregulerte nemndsordningene. Departementet
                  har derfor ikke fulgt opp Banklovkommisjonens forslag om at sak skal kunne reises
                  når det er gått mer enn ett år siden tvisten ble brakt inn for nemnda.»

         

      

      
         
            Annet punktum inneholder et unntak fra dette. Selv om saken er til behandling, vil man kunne innlede
                  og gjennomføre tvangsfullbyrdelse etter tvangs-full-byrdelses-loven og midlertidig sikring etter
                  tvisteloven. Tvangsfullbyrdelse vil bare kunne skje når det foreligger et tvangsgrunnlag,
                  normalt i form av dom, voldgiftsdom eller rettsforlik, jf. tvangsfullbyrdelsesloven § 4‑1 annet ledd. I slike tilfeller vil
                  nemndsbehandling ikke være aktuelt. Tvangsfullbyrdelsesloven oppstiller imidlertid
                  også visse særlige tvangsgrunnlag, bl.a. eksigible gjeldsbrev, veksler og sjekker, jf. tvangsfullbyrdelsesloven § 7‑2. I disse
                  tilfellene er det gitt adgang til tvangsfullbyrdelse av krav uten forutgående domstolsbehandling,
                  bl.a. fordi det her som regel vil være liten tvil om kravets eksistens og omfang.
                  På bakgrunn av denne begrunnelsen, fant man at nemndbehandling ikke skal være til
                  hinder for at en institusjon innleder og gjennomfører tvangsfullbyrdelse mot en forbruker.[56]

            Midlertidig sikring etter tvisteloven kan skje ved arrest og midlertidig forføyning. Det typiske i disse tilfellene er at namsmyndighetene vil
                  kunne fatte midlertidig vedtak, dvs. tiltak som skal gjelde inntil det er tatt endelig
                  standpunkt til et pretendert krav. Arrest i formuesgoder kan besluttes når skyldnerens
                  atferd gir grunn til å frykte for at tvangsfullbyrdelse av kravet ellers enten vil
                  bli forspilt eller vesentlig vanskeliggjort eller må skje utenfor riket.

            For sikring av annet enn pengekrav kan midlertidig forføyning begjæres. Midlertidig
                  forføyning kan bare besluttes når saksøktes atferd gjør det nødvendig med en midlertidig
                  sikring av kravet, fordi forføyningen eller gjennomføringen av kravet ellers blir
                  vesentlig vanskeliggjort, eller når det finnes nødvendig for å få en midlertidig ordning
                  i et omtvistet rettsforhold for å avverge en vesentlig skade eller ulempe, eller for
                  å hindre voldsomheter som saksøktes atferd gir grunn til å frykte for.

            Loven stiller således opp forholdsvis strenge krav for at midlertidig sikring skal
                  kunne skje, og vilkårene anses bare oppfylt i de tilfeller hvor det etter namsmyndighetenes
                  mening vil kunne skje en vesentlig skade om sikring ikke foretas. På bakgrunn av dette
                  fant man at det ikke ville være en god løsning dersom en forbruker ved å bringe saken
                  inn for nemndbehandling, skulle kunne hindre arrest eller midlertidig forføyning når
                  de alminnelige vilkårene for dette er oppfylt.[57]

         

      

      4.5 Femte ledd

      
         
            Når en tvisten er realitetsbehandlet av nemnda, kan man unnlate forliksrådsbehandling og reise søksmål direkte for tingrett, jf. femte ledd.[58]

            Når fordringshaver bringer krav inn til avgjørelse for en nemnd, gjelder særlige regler
                  om avbrytelse av foreldelse, jf. foreldelsesloven § 16 nr. 2.

         

      

      
         
            § 5. Avtale om tvisteløsning

            (1)	En finansavtale med en forbruker skal inneholde opplysning om tvisteordning som
                  nevnt i § 4. En forbruker kan ikke fraskrive seg adgangen til å kreve nemnds-behandling.

            (2)	En forbruker kan ikke på forhånd avtale voldgift. Dersom ikke annet følger av
                  lov, kan en forbruker heller ikke på forhånd vedta annet verneting enn de lovbestemte.

         

      

      5.1 Første ledd

      
         
            Første ledd første punktum fastsetter at en finansavtale med en forbruker skal inneholde opplysning om tvisteordning
                  som nevnt i § 4. Det forutsetter imidlertid at institusjonen er tilsluttet en slik nemnd.[59]

            Passusen «finansavtale» skal ikke tolkes slik at oppdrag som leveres uten formalisert
                  avtaleinngåelse faller utenfor. Tvister som springer ut av slike avtaler vil en forbruker kunne bringe inn for nemnd etter reglene i § 4, såfremt nemnda etter vedtektene må anses kompetent til å behandle tvisten.[60] Når det gjelder innholdet av begrepene «avtale» og «oppdrag», vises det til kommentarene
                  til § 1 første ledd i punkt 1.1 ovenfor.

            Formålet med å kreve at det tas inn opplysning om nemndsordning som er tilgjengelig,
                  er å gi forbrukeren informasjon om en tvisteløsningsordning som forutsettes å være
                  rimelig og forholdsvis rask.

            Det følger også av § 4 tredje ledd at institusjonens rett etter § 4 til å bringe tvist inn for nemnda vil være betinget av at opplysning om institusjonens
                  rett til å kreve nemndbehandling fremgår av avtalen. Av opplysningshensyn er det også
                  tatt inn regulering av dette i § 16 om kontoavtaler, § 48 annet ledd e om kredittavtaler og § 59 om kausjonsavtaler. Det følger i tillegg av § 14 annet ledd annet punktum at hvis en institusjonen avslår å ta i mot innskudd eller
                  utføre betalingsoppdrag på vanlige vilkår, skal underretning om avslaget også inneholde
                  opplysning om adgangen til å kreve nemndsbehandling.

            Det følger av annet punktum at en forbruker ikke kan fraskrive seg adgangen til å kreve nemndsbehandling. Dette
                  gjelder både før og etter avtalen er inngått, og før og etter eventuell tvist er oppstått.[61]

         

      

      5.2 Annet ledd

      
         
            Forhåndsavtale om voldgift med forbruker kan ikke gjøres gjeldende, jf. annet ledd første punktum. Dette er begrunnet med at tvistesummen ofte ikke vil harmonere med kostnadene ved
                  voldgift, og at voldgift således vil kunne representere en faktisk hindring for søksmål.
                  Videre ble det vist til at det forhold at muligheten for å appellere en voldgiftsavgjørelse
                  er begrenset, også vil kunne være et uheldig trekk ved voldgift i forbrukerforhold.
                  Det antas at man her kanskje siktet til at forbrukere ikke vil være godt nok rustet
                  til å vurdere den risikoen det medfører og innrette seg der etter, enten ved å nekte
                  voldgiftsregulering eller benytte tilstrekkelige ressurser på den ene prøvingen man
                  får adgang til. Endelig ble det vist til adgangen til nemndsbehandling i § 4. Behovet for en effektiv tvisteløsningsmekanisme ble ansett ivaretatt med den.[62]

            Bestemmelse er ikke til hinder for at partene avtaler voldgift etter at tvist har
                  oppstått. Dette fremgår av passusen «på forhånd», og ble begrunnet med at forbrukeren
                  på dette tidspunktet vil ha bedre mulighet til å ta standpunkt til om voldgift er
                  en egnet behandlingsform.[63]

            I annet punktum er det bestemt at «[d]ersom ikke annet følger av lov, kan en forbruker heller ikke
                  på forhånd vedta annet verneting enn de lovbestemte». Det innebærer at kun de vernetingene tvisteloven gir
                  anvisning på er aktuelle, med mindre rett til å avtale verneting følger av annen lovbestemmelse.

            Banklovkommisjonen hadde i sitt utkast med et forbehold for tilfeller der «annet følger
                  av Norges internasjonale forpliktelser». Banklovkommisjonen viste til adgangen til
                  fritt å vedta verneting etter Luganokonvensjonen. Departementet valgte å formulere
                  bestemmelsen slik at det er adgang til å vedta verneting i den utstrekning dette følger
                  av lov. Luganokonvensjonen gjelder som norsk lov, se tvisteloven § 4‑8. Luganokonvensjonen
                  gir imidlertid bare i meget begrenset grad adgang til å avtale verneting i forbrukersaker,
                  jf. avsnitt 4 (artikkel 15–17).

            For forbruker vil det i alminnelighet være en fordel om søksmål kan behandles for
                  domstolen på forbrukerens hjemting. Fra hovedregelen om at det er de lovbestemte verneting
                  som skal gjelde, er det derfor gjort unntak for forbrukerens hjemting. I avtale med
                  institusjonen vil det således kunne avtales at forbrukerens hjemting i alle tilfeller
                  skal være verneting, dvs. også for eventuelt søksmål forbrukeren måtte anlegge. Det
                  er ellers viktig å merke seg at forbudet mot vedtatte verneting er begrenset til situasjonen
                  før tvist oppstår, jf. ordene «på forhånd». Etter at tvist er oppstått vil forbrukeren
                  fritt kunne vedta verneting.

         

      

      
         
            § 6. Sletting av pantheftelser m.v.

            (1)	Når en fordring er innfridd eller for øvrig bortfalt, skal kreditor sørge for
                  sletting eller frigivelse av pant og annen sikkerhet for fordringen, dersom ikke annet
                  er avtalt i forbindelse med innfrielsen. Kausjonsdokument skal leveres tilbake til
                  kausjonisten.

            (2)	Gjeldsbrev og annet dokument som har tjent som bevis for långiverens fordring,
                  skal gjøres ugyldig og leveres tilbake til låntakeren.

         

      

      6.1 Første ledd

      
         
            I første ledd første punktum er sletting og frigivelse av pant regulert. Med sletting siktes det til pant som er tinglyst eller lignende registrering av pant i
                  offentlige rettighetsregistre. Dette omfatter samtlige registre nevnt i panteloven
                  § 1‑1 fjerde ledd (grunnbok, skipsregister (herunder Norsk Internasjonalt Skipsregister), luftfartøyregister og lignende rettighetsregister
                  ordnet etter de formuesgoder som rettigheten gjelder, samt VPS og Løsøreregisteret). Alternativet «frigivelse» fanger opp sikkerhet i andre formuesgoder.

            Når en fordring er innfridd eller bortfalt på annet grunnlag, skal kreditor sørge
                  for sletting eller frigivelse av pantet. Det er imidlertid adgang til å avtale noe
                  annet «i forbindelse med innfrielsen». I forbindelse med at en fordring innfris, er
                  det således adgang til å avtale at sikkerheten skal bestå med tanke på bruk i forbindelse
                  med senere låneopptak (gjenopplåning). Dette gjelder også i forbrukerforhold.[64] I næringsforhold kan det for eksempel fastsettes i låneavtalen at sikkerheten skal
                  bestå med tanke på senere låneopptak, jf. § 2 annet ledd motsetningsvis.[65]

            Etter annet punktum skal kausjonsdokument leveres tilbake til kausjonisten når fordringen er innfridd.

            Dersom pantobligasjoner eller andre dokumenter som sikrer kredittgiverens krav, etter avtale
                  skal tjene som sikkerhet for flere fordringer eller en fordringsmasse, vil det i utgangspunktet
                  ikke kunne kreves sletting, frigivelse eller tilbakelevering etter første ledd før
                  fordringene i sin helhet er gjort opp. Dersom ikke annet er avtalt, vil kredittkunden
                  imidlertid etter alminnelige regler kunne kreve at pantobligasjonen nedkvitteres ved
                  betaling av avdrag.[66]

            Bakgrunnen for at bestemmelsen kom inn i loven, var at Justisdepartementet hadde mottatt
                  henvendelse fra Forbrukerrådet vedrørende spørsmålet om institusjonenes plikt til
                  å slette pantobligasjoner når lån er nedbetalt. Dersom pantobligasjoner eller annen
                  sikkerhetsrett ikke blir slettet uten videre ved innfrielse av hele fordringen, vil
                  dette kunne medføre forsinkelse og bryderi dersom det senere skal tinglyses pantheftelser
                  eller den aktuelle pantegjenstanden skal overdras. Kredittopplysninger vil også kunne
                  bli uriktige ved at «foreldede» heftelser står tinglyst.

         

      

      6.2 Annet ledd

      
         
            Det følger av annet ledd at gjeldsbrev og annet dokument som har tjent som bevis for kredittkundens fordring skal
                  gjøres ugyldig og leveres tilbake til kredittkunden. Denne regelen vil hindre at dokumentet
                  på ny brukes som grunnlag for fremsettelse av krav mot kredittkunden. Dette kan for
                  eksempel skje på grunn av regler om kreativ legitimasjon. I forbrukerforhold gjelder det imidlertid et forbud mot bruk
                  av negotiable dokumenter, jf. § 55 annet ledd.

            Det er vist til alminnelige erstatningsregler i forarbeidene. Hvis institusjonen ikke
                  følger pliktene i § 6 og dette fører til tap, vil den etter omstendighetene kunne
                  bli erstatningsansvarlig ut fra alminnelige erstatningsregler.[67]

         

      

      
         
            § 7. Brudd på andre avtaler

            (1)	Institusjonen kan ikke i en finansavtale med en forbruker betinge seg rett til
                  å heve eller si opp avtalen eller til å anse fordring i henhold til avtalen som forfalt,
                  på grunn av at kunden har misligholdt en annen avtale eller fordring.

            (2)	Hvis kunden overfor institusjonen har handlet klart i strid med redelighet og
                  god tro, har institusjonen slik rett som nevnt i første ledd uten hensyn til om forbehold
                  er inntatt i finansavtalen. Det samme gjelder andre institusjoner i samme konsern
                  dersom dette er saklig begrunnet.

         

      

      7.1 Første ledd

      
         
            Det følger av første ledd at en finansinstitusjon i en finansavtale ikke kan betinge seg rett til å heve eller
                  si opp en avtale eller til å anse avtalen som forfalt under henvisning til at kunden
                  har misligholdt en annen avtale eller fordring. Dette er et forbud mot såkalt kryssmissligholdsregulering. Forbudet gjelder kun i forbrukerforhold.

            Om forholdene i næringsforhold, uttalte Banklovkommisjonen følgende:[68]

         

      

      
         
            «Låneavtaler med større bedrifter, inneholder ganske ofte vilkår om at brudd på en
                  avtale også skal føre til at debitors øvrige kreditter kan sies opp (cross-default).
                  Av og til avtales det at mislighold av en låneavtale skal anses som mislighold av
                  annen låneavtale selv om det er forskjellige kreditorer i avtaleforholdene.

            Dersom kreditor sier opp andre kreditter fordi et enkelt lån er misligholdt, vil dette
                  i alminnelighet føre til en betydelig økning av en debitors betalingsvanskeligheter
                  og kanskje også til umiddelbart økonomisk sammenbrudd. Får avtalte hevningsvilkår
                  med slikt innhold stor utbredelse innen en næring, kan de aksellerere [sic] og forsterke
                  problemene for næringen i en periode hvor for eksempel markedet er svakt. Bruken av
                  slike klausuler kan likevel ha sin berettigelse i visse profesjonelle forhold hvor
                  noenlunde jevnbyrdige parter har ført reelle forhandlinger om avtalens innhold. Overfor
                  internasjonale konsern eller storbedrifter vil slike hevningsvilkår etter forholdene
                  kunne fremstå som nødvendige og rimelige. Et særlig problem som imidlertid reiser
                  seg ved slike hevningsvilkår, er at selv om partene i avtaleforholdet var noenlunde
                  jevnbyrdige på tidspunktet for avtalens inngåelse, vil denne jevnbyrdighet ikke lenger
                  eksistere på det tidspunkt det er aktuelt for institusjonen å påberope regelen eller
                  bruke denne som ledd i en forhandlingssituasjon e.l. Avtaleloven § 36 vil her kunne
                  virke som et nødvendig korrektiv, jf. annet ledd, hvor det uttrykkelig uttales at
                  det ved bruk av reglene også tas hensyn til ‘senere inntrådte forhold og omstendighetene
                  for øvrig’. Dersom en institusjon bruker bestemmelsen til å tvinge debitor til å godta
                  bestemte løsninger som ellers ikke fremstår som rasjonelle, vil kreditor kunne pådra
                  seg erstatningsansvar (lenders liability).»

         

      

      
         
            Det er presisert i forarbeidene at kredittilsagn ikke anses som en «finansavtale»,
                  og at første ledd således ikke innebærer en plikt for en finansinstitusjon som har
                  gitt et lånetilsagn, til å utbetale et (nytt) lån dersom debitor før låneavtalen inngås
                  har misligholdt et lån som allerede løper.[69]

            Forfall ved pantesikret kreditt (innfrielse av pantekrav) er regulert i panteloven
                  § 1‑9.

         

      

      7.2 Annet ledd

      
         
            I annet ledd første punktum er det gjort unntak fra første ledd. Dersom kunden overfor institusjonen har handlet
                  klart i strid med redelighet og god tro, har institusjonen rett til å heve eller si opp avtalen eller anse fordring
                  forfalt. Dette gjelder uansett om slikt forhold er knyttet til kontraktinngåelsen
                  eller til gjennomføringen av avtalen. Slik rett har institusjonen uansett om avtalen
                  inneholder et vilkår om dette eller ikke. Regelen gjelder både i og utenfor forbrukerforhold.[70]

            En uredelig handling kan også brukes som hevingsgrunn av en annen institusjon i samme konsern, jf. annet punktum. Det er presisert i forarbeidene at paragrafen ikke gir hjemmel for unntak fra taushetspliktsregler
                  som måtte gjelde mellom konsernselskaper. Slike regler vil kunne hindre en institusjon
                  å gi annen institusjon i konsernet opplysning om at for eksempel svik er begått. I
                  så fall vil dette rent faktisk kunne føre til at kunnskap om det uredelige forhold
                  ikke tilflyter institusjon med den konsekvens at heving fra denne institusjonen ikke
                  blir foretatt.[71]

            Har kunden opptrådt uredelig eller i strid med god tro, kan institusjonen heve alle
                  avtaler med kunden, jf. avtaleloven § 33.

         

      

      
         
            § 8. Bruk av elektronisk kommunikasjon og elektroniske medier

            (1)	Krav i eller i medhold av denne loven om at opplysninger eller meldinger skal
                  gis skriftlig, er ikke til hinder for bruk av elektronisk kommunikasjon dersom kunden
                  ønsker dette.

            (2)	Krav i eller i medhold av denne loven om at en avtale skal inngås skriftlig, er
                  ikke til hinder for at avtalen inngås ved hjelp av et elektronisk medium dersom kunden
                  ønsker dette, og

            
               	
                  avtalens innhold i sin helhet er tilgjengelig for kunden ved avtaleinngåelsen, og

               

               	
                  det er benyttet en betryggende metode for å autentifisere inngåelsen av en avtale
                        med det angitte innhold.

               

            

         

      

      8.1 Første ledd

      
         
            Første ledd knytter seg til bestemmelser gitt i eller i medhold av finansavtaleloven om at bestemte
                  opplysninger eller bestemte meldinger skal gis skriftlig. Bestemmelsen presiserer at slike krav ikke er til hinder for bruk av elektronisk kommunikasjon såfremt kunden ønsker dette. Dette kan være kommunikasjon
                  gjennom internett, e-post og sms-meldinger. Fastsatte skriftlighetskrav vil likevel fortsatt innebære et krav om
                  at opplysningene skal gis ved hjelp av skrifttegn.[72]

            Bestemmelsen gjelder bare når kunden ønsker bruk av elektronisk kommunikasjon. Når
                  det er tale om meldinger fra kunden til institusjonen, innebærer dette at kunden i
                  det enkelte tilfellet vil kunne velge å bruke elektronisk kommunikasjon. Når det er
                  tale om meldinger fra institusjonen til kunden, vil bruk av elektronisk kommunikasjon
                  forutsette at kunden uttrykkelig har akseptert at meldinger knyttet til kundeforholdet
                  skal kunne gis elektronisk. Bestemmelsen er imidlertid ikke til hinder for at det
                  er institusjonen som tar initiativ til at det avtales mellom partene å bruke elektronisk
                  kommunikasjon. 

         

      

      8.2 Annet ledd

      
         
            Annet ledd regulerer avtaleinngåelse ved hjelp av et elektronisk medium. Bestemmelsen innebærer at krav
                  i eller i medhold av finansavtaleloven om at en avtale skal inngås skriftlig, ikke
                  er til hinder for at avtalen inngås ved hjelp av et elektronisk medium dersom kunden
                  ønsker dette og vilkårene i bokstav a og b er oppfylt. Bestemmelsen er ikke til hinder
                  for at det er institusjonen som tar initiativ til å bruke elektronisk kommunikasjon.

            Bestemmelsen er generell. Den får anvendelse på alle former for avtaler som omfattes
                  av finansavtaleloven. Fra dette er det gjort ett unntak, jf. § 61 første ledd annet punktum, hvor det fremgår at bestemmelsen ikke gjelder for inngåelse
                  av en kausjonsavtale med en forbruker.

            Bokstav a stiller som vilkår for elektronisk avtaleinngåelse at avtalens innhold i sin helhet
                  er tilgjengelig ved avtaleinngåelsen. På samme måte som ved en ordinær dokumentbasert
                  avtaleinngåelse, bør kunden ha mulighet til å sette seg inn i alle avtalevilkårene
                  før han eller hun binder seg til avtalen. For avtaler med forbruker, skal finansinstitusjonene
                  i tillegg gi opplysninger på forhånd, se § 15, § 46a og § 59.

            Bokstav b krever at det må det være benyttet en «betryggende metode» for å autentifisere inngåelsen
                  av en avtale med det innholdet som er gjort tilgjengelig for kunden etter bestemmelsen
                  i bokstav a. Det nærmere innholdet i dette kravet er drøftet i forarbeidene:[73]

         

      

      
         
            «Kravet om en betryggende metode for å autentifisere avtaleinngåelsen innebærer at
                  metoden må være egnet til

            
               	
                  å identifisere avsenderen av meldinger i forbindelse med avtaleinngåelsen

               

               	
                  å vise at meldingen er sendt i den hensikt å foreta en rettslig disposisjon, dvs å
                        inngå en bindende avtale

               

               	
                  å sikre bevis i tilfelle en senere konflikt om avtalens eksistens og innhold

               

            

            Av hensyn til den teknologiske, og til dels rettslige, utviklingen bør det ikke stilles
                  konkrete krav i finansavtaleloven f eks til hva som vil være en betryggende metode. Dette vil måtte bero på en konkret tolkning ut fra situasjonen i det enkelte
                  tilfellet og den foreliggende teknologien på det tidspunkt avtalen inngås. Ved vurderingen
                  av hva som er betryggende, bør man samtidig ta hensyn til at det, som påpekt ovenfor,
                  heller ikke ved en tradisjonell skriftlig avtaleinngåelse oppnås fullstendig sikkerhet.

            Vurderingen av om en metode er betryggende, vil variere ut fra hva som er inneholdet [sic] i den avtalen som inngås. Departementet
                  vil f eks anta at bruk av PIN-kode e l, vil kunne anses som en betryggende metode
                  for å inngå en avtale om mindre endringer i innskuddsvilkår. På den annen side må
                  det være klart at dersom en låneavtale med en forbruker skal inngås elektronisk, vil
                  det bare kunne skje gjennom et system med elektronisk signatur eller en annen metode
                  som gir tilsvarende sikkerhet.»

         

      

      
         
            Det er videre presisert i forarbeidene at bevisspørsmål knyttet til elektronisk avtaleinngåelse
                  må løses ut fra alminnelige prinsipper som gjelder i norsk rett.[74] Det innebærer bl.a. at det er fri bevisføring, dvs. at det ikke er noe rettslig til
                  hinder for at en part legger frem elektroniske dokumenter som bevis. Videre gjelder
                  det alminnelige prinsippet om at domstolene i sivile saker som hovedregel skal legg
                  til grunn det faktum som fremstår som mest sannsynlig.

            Det er presisert i forarbeidene at kravet om at metoden for å autentifisere avtaleinngåelsen
                  skal være betryggende, ikke er en ugyldighetsregel. Om det er benyttet en metode som
                  ikke anses som betryggende, medfører det ikke at avtalen anses som ugyldig. Hva slags
                  metode som er benyttet, vil imidlertid få betydning ved en bevisvurdering av om det
                  er inngått en bindende avtale og i tilfellet hva som er avtalens nærmere innhold.
                  Ved en slik konkret vurdering kan det gå ut over institusjonen dersom en påstått avtaleinngåelse
                  er skjedd på en måte som ikke fremstår som betryggende.[75]

